Gure kolektiboko kide askok egiten dituzte ikasketak kartzelaldian; ikasiarekin zerikusia duten saiakerak eta lanak idatzi ere bai batzuek.\nMakina bat zeresan eta zer idatzi eman die auzi horrek kazetari, tertuliagile, unibertsitateetako irakasle, politikari goitar eta lohitar, polizia, epaile eta jenero guztietako hainbat gizabakasta prestuei. Euskal presoek ikasi beharrik gabe gainditzen dituztela azterketak, irakasleak ere tenebrosoak dituztela denak, erredentzioak lortzeko pribilegioak direla... Beste langa bat ezartzea lortu zuten arte.\nKapitulua ez ezik liburu osoa ezean erdia merezi du gai honek, baina beste noizbait beharko du, beste historia batean ausaz.\nDena dela, erraztasun eta trabak gorabehera, ikasketan, kezkatzen zituzten gaiei buruzko gogoetan aritu ziren lehengoak, eta horretan jarraitzen ahalegindu dira preso asko. Gogoeta horietan oinarrituz idatzi dituzte saioak zenbait euskal presok.\nBi garairi zubia eginez, 70eko hamarkadatik Julen Kaltzada, eta gure aldi honetatik Txelis Alvarez Santacristina eta Julen Zabalo Bilbao dakartzat.\nJulen Kaltzadak 1979ra arte ez zuen argitaratu Herriak eta gizonak, (UEU), aurreko urteetan Zamorako konkordatu kartzelan zegoela egin zuen arren lan hori.\nHonela dio hitzaurreak: «Herriak eta gizonak. Liburu hau Historia Luditarra da, Euskal Herria ere kondaira zabalago hartan kokatzen duela. Behin-behineko lana da oraingoz, baina, beronen beharretan direnei zerbitzu bat eskaini nahi die, euskaraz. Egunen baterako Histori Hiztegian hizkera finkatuago bat lortzekotan geratzen gara oraingoz; baina hau ere dagoneko nahiko landua dela esan liteke. Autoreak lan gaitza egin zuen Zamora-ko presondegian».\nZinez da gaitza Kaltzadak egin zuen lana; Historiaurretik hasten baita, eta erromatarren garairaino dator.\n«Zientziak ez du oraino xehetasun haundiz ezagutzen Ama Lurraren eboluzioaren historia luzea; baina ezagutzen ditu gertaldirik nabarmenenak ziurtasun zientifikoz; beraz, jarraiki daiteke haundi-maundika haren eboluzioa» esaten du. Mapak eta taulak ez ezik, hiztegia ere badakar.\nHamahiru zatitan banatuta dago liburua; zati bakoitza hainbat kapitulutan; kapituluak azpititulutan. Osoak izutu dezakeenari aukera ematen dio, aurrera nahiz atzera eginez, han-hemenka kapituluak eta zatiak irakurtzeko.\nBegiratu eta eguneratu beharko litzateke, baina merezi luke edizio berri bat.\nHogeita hamar urteko zubiaren alde honetara etorrita, Txelis eta Julen. Txelis Alvarezek, itzulpen sail bikaina eta beste saio batzuez gain, Etikaren oinarrien bila (2004, Jakin) liburua idatzi du espetxe urteotan.\n«Aurkezten dudan liburuxka honek bi atal nagusi ditu: Wittgensteinen filosofia (onto)logikoa eta etikoa kritikoki azaltzen duena, batetik, eta etikaren zimendatze filosofiko eta antropologiko zabal bat proposatzen duena, bestetik», dio Txelisek.\n«Hizkuntza mundu ere bada; areago, hizkuntza da mundua mundu egiten duena, gizakia gizaki egiten duen bezalaxe eta horregatixe. Finean, ez gara inoiz hizkuntzaren eremutik kanpo, ez gara inoiz hizkuntzaren saretik libratzen», irakurri diot aurrerago.\nIa azken aldera igaroz, berriz, beste txatal hau: «Gizakia zentzu bila dabilen izakia da. Bere bizitzaren zentzuaren bila eta xerka ibiltzen da etengabe, kontzienteki nahiz inkontzienteki. Eta zentzurik batere aurkitzen ez dionean kolokan eta kordokan sentitzen da, bere bizitza eta bere izate osoa non finkatu ez dakiela. Bilaketa horretan desira sakon bat bizi du bihotz-erraietan: balioetsia izatea, aintzat hartua izatea, hitz batez: maitatua izatea eta maitatu ahal izatea».\nJulen Zabalok, azkenik, Euskal nazionalismoa eta nazio lurraldea —1996, UEU—, Europako (zein?) Batasuna —1997, BBK—, eta Abertzaleak eta Ezkertiarrak —2000, Elkar— lanak idatzi ditu, besteak beste, bere kartzelaldian. Azken honetatik hartuko ditut lerro batzuk:\n«Oro har, teoria mailan geratzen naiz, nahita. Helburu taktikoek gaurkotasun eta interes handiagoa pizten dute, badakit; baina, batzuetan, egunerokotasunean jausteko arriskua egoten da» dio liburuaren sarreran, eta honela darrai aurreraxeago: «Nazionalismoak eraiki nahi duen erkidegoan ederto egokitzen da ezkerrak bilatzen duen gizarte justizia; eta, horrexegatik, nazionalismoak bilatzen duen nazio berdintasuna ederto egokitzen zaio ezkerraren berdintasun balioari. Ezkerrak eta nazionalismoak batuketa jator eta itxaropentsua osatzen dute».\nLiburuaren azken atalera etorrita, honela amaitzen du Julen Zabalok Abertzaleak eta ezkertiarrak: «Hori dena baloratu ostean, haatik, aukera berria hautatu, eta beste ahalegin bat egitea eskatu behar zaio ezkertiarrari: dagoenari eutsi, eta, huts eginez gero, berriro hasi. Atalaren hasieran genion ezkertiartasuna ez dela bakarrik bizitzaren aurreko jarrera bat; helburuak behar zituela. Orain alderantziz ere esan dezakegu: markatutako helburuak ez badira lortu, ez da etsi behar, ezkertiartasuna ez baitu osatzen alde praktiko horrek bakarrik. Saiatu izateak berez ematen duen poza ere baloratzen jakin behar da, horrexek osatzen baitu gure izaeraren zati bat. Behin eta berriz saiatu eta eutsi, eta erortzean berriro jaiki».\nHiru ahots hauek begietatik sartu eta handik gogoaren muinera heldu zaizkit, gaur ere pentsamendu librearen haizea leotzetako horma eta burdinen artean erne eta gure munduaren osagarri nola gerta daitekeen erakutsiz. Izaten da hemen ere, norberarenena ez ezik beste inoren gogoeten makuluen premia, ihes handirik ez bada ere, maiz aringarri txikiagoekin geure buruaren sendotasunari tinkoago eusteko.


EHUk esan du ez dituela selektibitateko datak aldatuko — Unibertsitatea.Net\nHemen zaude: Hasiera › Ziztu bizian › EHUk esan du ez dituela selektibitateko datak aldatuko\nEHUk esan du ez dituela selektibitateko datak aldatuko\n2007/03/22 - Unibertsitatea.net\nUnibertsitatera sartzeko hautaproben datak atzeratzea ezinezkotzat jo du EHUk. Guraso Elkarte asko ekainaren lehen astean izatearen aurka azaldu dira.\nEuskal Herriko Unibertsitateak (EHU) aurten unibertsitatera sartzeko hautaprobak ekainaren 6, 7 eta 8an izango direla eta data hauek atzeratzea ezinezkoa izango dela jakinarazi du.\nEHU da estatu osoan selektibitateko ohiko eta ezohiko deialdia abuztua baino lehen egiten duena, izan ere gainontzeko unibertsitateetan irailean egin ohi dute bigarren deialdia. EHUk erabaki hori hainbat guraso elkartek eskatuta hartu zuen orain dela urte batzuk.\nOrain ordea, guraso elkarte horiek esan dute selektibitatea egiteko egunak goizegi direla. Ekainaren lehen astean eginez gero ikasleek ez dutela hautaprobak behar bezala prestatzeko denbora askorik eta gaineratu du jarritako datak irakasleen intereseko egunak direla, opor egunak lehenago hartzeko.\nEHUk berehala erantzun die esandakoei. Datak ez direla inondik inora irakasleen mesedetarako jarriak eta selektibitatea hiru egun atzeratuta ere ez dela ezer aldatzen. Hiru egun horietan ezin baita bi ikasturteko gaitegi guztia menperatzera iritsi kurtsoan zehar lanik egin ez bada. Azken batean, hori irakasleak eta ikasleen gaitasunak zalantzan jartzea dela.


Aspektu orokorrak - Doktorego Eskola - UPV/EHU\nDoktoregoa dagoen gradu akademiko handiena da. Doktoregoari buruzko ikusmoldea aldatu egin da azken urteotan, orain ez da ikusten ibilbide akademikoa jarraitzeko bide gisa bakarrik. Doktorego ikasketak arautzen dituzten arautegi berriak doktoreen laneratzea sustatzen saiatzen dira, izan ere, I+G+B delakoa sortu eta transferitzen duten profesional nagusiak dira. Helburua da prestakuntza maila hori lortzen dutenek funtsezko rola jokatzea berrikuntzan eta ikerketan diharduten erakunde publiko eta pribatu guztietan.\nUniversidad del País Vasco/Euskal Herriko Unibertsitateak doktorego prestakuntzarako eskaintza zabala du, eta jakintza arlo guztiak barne hartzen dituzten 65 doktorego programa baino gehiago ditu. Doktorego programa horiek UPV/EHUko Doktorego Eskolari atxikita daude, eta eskola horrek kudeatu eta koordinatzen ditu. Bestalde, eskola zeharkako prestakuntzarako jardueraz osatutako eskaintza zabal batez ere arduratzen da eta doktoregaiek bertan har dezakete parte, hala nahi izanez gero.\n(Beste leiho bat zabalduko du)Gida: Doktoregoa UPV/EHUn (pptx ,42,89 Mb)\nGida azkar honetan ikaslearen baitan doktorego tesi bat egiteko interesa pizten denetik tesi hori amaitu arteko urrats nagusiak aurkezten dira. Gidak esteka interesgarri batzuk sartzen ditu barruan eta bi formatutan aurkezten da: bata taula eran eta bestea fluxugrama moduan.\n(Beste leiho bat zabalduko du)Gida azkarra (pdf ,90,70 Kb)\n(Beste leiho bat zabalduko du)Flujograma (pdf ,130,42 Kb)


Maizaren askatasuna aldarrikatzeko dinamika aurkeztu dute - Etxarri aranatz - Guaixe.eus\nMaizaren askatasuna aldarrikatzeko dinamika aurkeztu dute\nGuaixe 2019-03-01 10:41\nHainbat etxarriar izan ziren dinamikaren aurkezpenean.\nJon Gurutz Maiza Artola gaitz larriak eta sendaezinak dituzten 21 euskal presoetako bat da.\nHainbat etxarriarren parte-hartzearekin Orain Jon Gurutz, gaixo dauden presoak etxera dinamika aurkeztu zuten asteartean. Azaldu zutenez, “patologia larriak dituen eta adin nagusikoa den Jon Gurutz Maiza Artolaren askatasuna eskatzeko dinamika” eratu dute. Dinamika horrek “presoaren egoeraren berri eman eta herriko eragile eta norbanakoak dinamika honen inguruan aktibatzea ditu helburu”. Gaineratu zutenez, “aldarrikapena garbia da: konponbidean urratsak emateak euskal presoen korapiloa askatzea ekarri behar du eta, bide horretan, gaixotasun sendaezinak dituzten euskal presoen etxeratzea ezinbestekoa da. 21 preso horiek kalean egon behar dute”.\nAsteartean zehaztu zutenez, “Pertsona horien osasunarekin eta sufrimenduarekin bestelako kalkuluak egitea ankerkeria besterik ez da”. Gaineratu zutenez, “konponbidean, giza eskubideen errespetuan eta elkarbizitzan urratsak emateko guztiok behar dugu batera bultzatzea”. Horregatik, herritarrei dei egin diete eginen diren ekimenetan parte-hartzera.\n68 urte ditu eta “gatazkaren ondorioz” herritik kanpo 41 urte daramatza. Frantzian atxilotu zuten 2007an, ia 12 urte daramatza preso. Frantzian oraindik zigor luzea du betetzeko. Hiru estradizio agindu eta euro-agindu bat ditu bere kontra. Dozena bat urtetan hiru espetxetan izan dute. Gaur egun Lannemezango kartzelan dago, Etxarri Aranaztik 300 km-tara. Jaiki Hadi mediku elkarteak jakinarazi duenez gaitz ugari ditu: ikusmen zorroztasunaren galera, ezkerreko begiko erretina-askatzea, berriki, eta eskuineko begiaren galera haurtzarotik; diabetesa, dislipemia; hipertentsioa eta fibrilazio aurikularra.\n"Gaixotasun sendaezinak dituzten euskal presoen etxeratzea ezinbestekoa da"\nGuaixe 2019 ots 27 Etxarri Aranatz\nPatologia larriak dituen eta adin nagusikoa den Jon Gurutz Maiza Artolaren askatasuna eskatzeko dinamika aurkeztu zuten Etxarri Aranatzen atzo, "Or...


casa del parque eu - aizkorriaratzparkea - web.araba.eus\nMendi ibilaldiak Iparraldeko ibilketa Eskalada Familiarentzako turismoa Agenda de actividades Onddoak biltzea\ncasa del parque eu - aizkorriaratzparkea\nAizkorri-Aratzeko parke naturalak 3 parketxe ditu, 2 Gipuzkoan eta 1 Araban. Araban, Araia herrian dago parketxea edo Mitxarro Museoaren Etxea. Sarrera nagusia A-1 errepidea da, 385 irteera hartuta A-3010 errepiderantz. Parketxea herriaren iparraldean dago, Intutxi kalearen amaieran. Eraikina, zaharberritutako zentral hidroelektriko zaharra da eta erraz identifika daiteke; inguruan aparkaleku txikia dago.\nParketxean, interpretazio erakusketa bat du ikusgai jendeak. Beheko solairuak parke naturalari eskaintzen dio erakusketa, irudi mosaikoen bidez; ibilaldi bat egiten da naturan eta kulturan barrena. Natura gunearen maketa bat du, interpretazio geografikoa errazten duena. Goiko aldea muxar grisari eskainia dago, zeina baita inguruko tradizioetara oso errotuta dagoen ugaztun txiki bat. Eraikinaren ezkerraldean, zentral hidroelektriko zaharra dago, gaur egun zaharberritua eta funtzionatzen, eta eskola kanpainaren interpretazio edukiaren zati gisa erabiltzen da.\nHainbat bideo daude bisitariaren eskura, eta eskola kanpainan edo bisita gidatuan ikus daitezke normalean. Goiko solairuan, muxar grisari buruzko ikus-entzunezko bat ikus daiteke, publikoak hala eskatzen duenean.\nPiknika eta barbakoak\nTelefonoa: 945 38 69 64


Michael Faraday saria - Wikipedia, entziklopedia askea.\nMichael Faraday saria\nMichael Faraday saria zientziaren digulgazioan Erresuma Batuan gailendu den pertsona bati Londresko Royal Society of London elkarteak ematen dio. Sariaren izena Michael Faradayren oroimenez jarri zitzaion. Saria lehen aldiz 1986an eman zen eta zilarrezko domeina eta 2.500 libera esterlina dira.\n1986an lehenengo saritua Charles Taylor izan zen, fisikari buruzko informazioak oso publiko zabalari eskaintzeagatik, haurrengandik helduengana. Saria inoiz ez da eman gabe gelditu eta epaimahaiak aukeratutako irabazlearen lorpenak ez ditu justifikatu behar; horrela gertatu da bost alditan: 2004an, Martin Rees, 2006an, Richard Fortey, 2007an, Jim Al-Khalili, 2008an, John D. Barrow eta 2009n, Marcus du Sautoy.\nSaria normalean urtarrilan ematen da. Ekintza publiko batean, "Faraday Lecture" izenekoa, Royal Societyren presidenteak aukeratutakoari saria ematen dio. Ondoren, sarituak hitzaldi original bat irakurri behar du.\nCharles Taylor kanadiarra lehen saritua izan zen.\nUrtez urte hauek dira:\n1986 : Charles Taylor\n1987 : Peter Medawar\n1988 : Erik Christopher Zeeman\n1989 : Colin Blakemore\n1990 : Richard Dawkins\n1991 : George Porter\n1992 : Richard Gregory\n1993 : Ian Fells\n1994 : Walter Bodmer\n1995 : Ian Stewart\n1997 : David Phillips\n1999 : Robert Winston\n2000 : Lewis Wolpert\n2001 : Harold Kroto\n2002 : Paul Davies\n2003 : David Attenborough\n2005 : Fran Balkwill\n2006 : Richard Fortey\n2007 : Jim Al-Khalili\n2008 : John D. Barrow\n2009 : Marcus du Sautoy\n2010 : Jocelyn Bell Burnell\n2011 : Colin Pillinger\n2012 : Brian Cox\n2013 : Frank Close\n2014 : Andrea Sella\n2015 : Kathy Willis\n2016 : Nick Lane\n2017 : Mark Miodownik\n2018 : Danielle George\n2019 : Martyn Poliakoff\nOrriaren azken aldaketa: 31 urtarrila 2021, 19:36.


Aizpel mendia, Irumugarrietako Harkaitza mendia, ARRETXE etxola hondoa, San Migel Goikoa ermita, Gazume mendia, Endaizburu mendia, ITXURAIN tumulua, Uraitz mendia, ZAINGO ORDEKA trikuharria.\nGipuzkoako erdialdeko mendirik ezagunena da, hainbat arrazoi direla medio. Gandor luzea duen mendia da eta Herniozabal gaina du beste muturrean, gorabehera ugariren ondoren. Bide ederrak jarraituz lotu daitezke inguruko tontorrak ibilbide berean, neke handirik gabe: Gazume, Aizpel eta Uraitz, urrutira gabe.Tontorrak hilerri baten itxura du, izan ere gurutzez josia baitago, nahiz eta asko bakandu diren gehiegikeria dela-eta. Badu aterpe pare bat tontorretik oso gertu. Horietako baten aldamenean harrizko gurutze bat dago, burdinazko uztai batzurekin. Ohitura omen da lesionatutako gorputz-adarrak uztai horietako batetik pasatzea sendatzeko. Iraileko igandeetan erromeria eta jendetza izaten da Zelatun eta Ernio aldean.Gazumera lotzen duen Zelatungo lepotik igotzen da bide erabiliena, bide zakarra izanagatik, ederki sakonduta dagoena. Orain (2016ko abendua), antza denez, jai-egunetan Errezil aldetik igotzen den bidea autoentzako zabalik izaten da eta horrek jendetza ekartzen du Zelatun aldera.


Euskara Justizia Administrazioan: ohar batzuk - Nekane San Miguel - EIZIE\nSenez 19 (1997) »\nEpailea. Tolosako Lehen Auzibide eta Argibideetarako Epaitegia.\nEzer baino lehen gauza bat argi utzi beharra dago: nire gogoetak hiru probintziak biltzen dituen Autonomia Erkidegoko auzitegi eta epaitegietara mugatzen dira. Ipar Euskal Herriko eta Nafarroako egoera ezberdina da araudi motak eraginda: alde batetik konstituzio bi (espainola eta frantsesa), bestetik autonomia estatutu bi, eta azkenik Euskararen Normalkuntzari buruzko azaroaren 24ko 10/1982 Legeak eta Nafarroako abenduaren 15eko 18/1986 Euskararen Foru Legeak eduki dezaketen eragina.\nKontuan hartu beharreko arau eta lege erreferentziak\nAhalik eta laburren eta "arinen", euskara espresabide moduan erabiltzearen (zentzu zabalenean) lege-oinarriak adieraztean, honako hau daukagu:\nEspainiako Konstituzioaren 3. artikuluari begirada bat ematea ezinbestekoa da. Dakikezuenez, bertan argi azaltzen dira espainiera jakiteko obligazioa eta autonomia erkidego bakoitzean bertako hizkuntzan aritzeko eskubidea. Ezin genezake maila berdinean jar betebehar bat eta eskubidea, Auzitegi Konstituzionalaren aurrean hainbat helegiteren ondoren emaniko ebazpenek garbi uzten duten bezala.\nDena den, Autonomia Erkidego honi dagokionez, Autonomia Estatutuaren 6. artikuluan eta Konstituzioan oinarriturik, euskararen eta gazteleraren ofizialkidetasuna aldarrikatzen da. Horren ondoren, hizkuntza batean zein bestean edozein arlotan mintzatu eta espresatzeko eskubide hori jasotzen da, bertako aginteek berme zabalak ezarri eta ahalbideratuko dituztela ere agertzen delarik.\nHorren ondoren, Euskararen Normalkuntzarako Legea ere zentzu berean doa, hemengo hizkuntza euskara dela azaldurik (2. art.), eta asmo on, eskubide, etabar finkatuz.\nLege honen kontra emaniko helegitearen ondoren, Auzitegi Konstituzionalak 1986ko ekainaren 6an oso ezaguna den ebazpena eman zuen, ebatzi diren hainbat punturen azterketa eginaz. Bertan auzitegi horren interpretazioa zein den jakinerazten du, eta epai horren egilea zein den jakinik ezin dugu alde batera utzi bere garrantzia eta eragina, eta beste burutazio batzuen artean ondorengoak azaltzen ditu: hizkuntza bat eremu zehatz batean ofiziala izateaz zer ulertu beharko litzatekeen eta horren ondorioak (definizio horretara berriz ere itzuliko naiz); hizkuntzaren arazo honetan, Autonomia Erkidegoko Estatuaren organoei dagozkien arau mailak, tinko azaltzen duelarik horiek Estatuaren eskuduntzak direla eta ez autonomia erkidegoenak. Ezaguna den bezala, honen ondoren alde batetik 1986-XI-25ko Dekretua onartu zen lehen aipaturiko 10/1982 Legea gauzatzeko; eta Estatu mailan, eta lanpostu batzuetan autonomia erkidego bakoitzeko hizkuntza jakitearen garrantziaz jabetuta 1990-VII-20 Agindua argitaratu zen. Azken honen arabera, legedi guztia bermatzen saiatzen den eskubide horren barruan, eta Konstituzioaren 14. artikulua (berdintasunaren oinarria aldarrikatzen duena, edozein bereizketa mota debekatuz), eta 23. artikuluko aurrikuspenek errespetatuz, erkidego autonomo bakoitzean ofiziala den hizkuntzaren ezagutza bertan lan egiten duten funtzionarioei erraztea ezinbestekotzat jotzen da lanpostuaren arabera (jendaurrekoak batez ere, besteak ahaztu gabe).\nHiritarren hizkuntz eskubide horiek benetako edukina izan dezaten, funtzionarioek erkidego bakoitzean ofizialak diren bi hizkuntzen ezagutza eta erabilera ere arautu behar horrekin jarraituz, eta Juztizia Administrazioari begiratuz, Autonomia Estatutuko 34. eta 35. artikuluek erreferentzia zehatza dakarte. Bertan agertzen den iragarpen hori, aurrerago azalduko dizuedan bezala, ez da bete.\nJustizia Administrazioan eskuduntza eta funtzionario-sail ezberdinak\nJustizia Administrazioaz mintzatzerakoan, epailearen irudia datorkio edonori burura, bertako funtzionamendu osoa gure erantzunkizun, ardura eta eskuduntza balitz bezala, eta harridura sortzen da gure ahalmenak zein mugaturik dauden jakitean.\nAuzitegi edo epaitegi batean, batetik epailea edo magistratua dago (edo daude); bestetik, idazkari judiziala, funtzionarioak, mediku forentsea... Ezin ditugu alde batera utzi, fiskalak, abokatuak eta prokuradoreak... eta zuzenean egitura honetan parte hartzen ez badute ere, ezta notario, errejistrariak etabar, azken hauen araudiak euskararen erabilera eta ezagutzaren obligazioa dela-eta (arlo honetan ezin dugu hauei buruz gehiegi hitz egin, bestela bukaezinak eta astunak bihurtuko liratekeelako ohar hauek).\nHorrekin batera aldez aurretik idatziz datozen ereduak, informatika zerbitzuak, etabar aipatu beharko lirateke.\nGuri dagokigun 1985/6 Lege Organikoko 341. artikuluan bi hizkuntza dauzkaten erkidegoetako plazak betetzeko elebiduna izan eta Zuzenbide Foralaren edo bertakoaren ezagutza kontutan hartuko direla esan ondoren, baldintza zehatzak araudi bidez arautuko direla zehazten da. Hori mamitu nahirik, Kontseilu Orokorrak akordio bat onartu zuen, zeinen arabera hizkuntza edota zuzenbide zehatz hori jakiteak erkidego bakoitzeko plaza-lehiaketarako sei puntuko aintzinatasunaren balioa edukiko baitzuen. Akordio honen aurka epaileen elkarteek helegin, eta 1994ko apirilaren 29an Auzitegi Goreneko 3. Sailak bertan behera utzi zuen ondokoa argudiatuz: epaileen eginkizunak kontuan harturik (arauak ezagutu, bete eta betearazi, batez ere), hizkuntza ezagutza "extrajuridiko" bat denez gero, ezin zaigu holako balorapenik eman lehiaketa horietan izanen lukeen ondorioagatik. Oso labur adierazita dagoen arren, benetan harrigarri eta (niretzat behintzat) mingarria ere bada hiritarren bizitzan eta ondareetan hainbeste eragin daukagunok geure hizkuntza ezagutzea "ezagutza extrajuridiko", eta testuinguru honetan balio gutxikotzat jotzea.\n1994ko azaroaren 8an 16/1994 Aginte Judizialaren Lege Organikoaren bitartez indartutako legean ez da lehen aipaturiko 341. artikulu hori baino gehiago azaltzen, eta hauen ondoren onartu eta indarrean sartutako 1995eko ekainaren 7ko arautegietan ere ez da iragarpen eta betebehar hori arautzen.\nBeraz, epaileak euskara jakitera behartzen dituen ezertxo ere ez dago (Estatutuko 34. eta 35. artikuluaren edukina hustuz), izan ere ezin baititut alde batetara utzi, B.J.L.O.ko 231. artikulua eta jarraian datozenak, non gazteleraren lehentasuna argi geratzen baita, ekitaldi judizialean dihardutenen artetik batek bakarrik euskaraz ez badaki gazteleraz egingo da itzultzailea erabiliz.\nb) Idazkariekin gauza bera gertatu da: baldintza berdinetan erkidegoko hizkuntzaren ezagutza kontuan hartu nahi zen, baina helegitearen bidez hori ere indargabetu egin da.\nDena den, idazkariak Estatuko Justizia Ministerioaren menpe daude, eta epaileok hizkuntzaren arloan ezer gutxi egin dezakegu pertsona horiei dagokienez.\nd) Orain arte funtzionarioak Estatuaren menpe egon dira, eta Estatuaren sail gisa jarraitu arren, aurtengo apirilean transferentzia onartu da: orain kudeaketa etabar Eusko Jaurlaritzaren Justizia Sailaren esku dago. Halere, ezin da ahaztu aurten otsailaren 16ko 249/1996 Errege Dekretuaren bidez, Ofizial, Laguntzaile eta Agenteen Sailen Arautegia onartu dela, eta gaztelera jakitea derrigorrezkoa den arren, ez da ezinbestekoa erkidegoetako hizkuntza jakitea. Oposaketak erkidegoetan antolatuz gero, euskara (edo galegoa, edo katalana) jakitea balora daiteke (20. artikulua - 54. art. Bigarren Arau Gehigarrian agertzen diren baldintzetan), eta behin Estatuaren Sail horren barruan egonez gero, lekualdaketarako lehiaketetan ere kontuan har daiteke, baina, kontuz, euskara (edo galegoa, edo katalana) ez jakitea ezin da inoiz norbait kanpoan uzteko arrazoibide izan.\nBeste aukera batzuk ere kontuan hartu beharrekoak dira: funtzionario hauen betebeharrak oso zehaztuta daude, eta nik, epaile moduan, euskaraz dakien norbait jendaurrera eraman nahi badut, ezinezkoa gertatzen zait, horretarako denekin hitz egin ondoren oso baldintza zehatzak gertatzen ez badira. Jaurlaritzak ere mugak ditu lan banaketa horretan, baina hala ere zirrikituren bat bada (erregelamendu horretako 50. artikuluak eta jarraian datozenen edukinak uzten dituztenak...).\nDena den, aldaketa batzuk aurrera eramateko, funtzionarioekin eta horien ordezkariekin mintzatu beharko du, eta alor honetan aditu ditudanak gogor samarrak direlakoan nago, funtzionarioek pertsona bezala eskatzen dituzten eskubideak hiritarrenen aurretik jartzen baitituzte gehienetan.\nDena den, Justizia Sailak ezer baino lehen hau jakin beharko du: dagoeneko barruan daudenen artetik zenbat diren euskaldunak. Mila arrazoi direla medio (ez da inongo sekretua Euskal Herrian orokorrean eta orain arte jendea ez "zela funtzioario sartzen"), euskaldun kopurua oso murritza da. Tolosan, adibidez, ni nagoen epaitegian hiru epaileetatik ni bakarrik naiz euskalduna, eta nirekin lanean ditudan 11 funtzionarioetatik, batek bakarrik daki euskaraz. Hori Tolosan.\nf) Ministerio Fiskalaren eginkizunak eta betebeharrak Konstituzioaren 124. artikuluan jasota daude eta 50/1981 Legeak zehazten ditu. Ezkutuan bezala gorde arren, bere paperak eragin handia dauka: Kode Zibilaren hainbat artikuluk eta Prozedura Zibileko Legeak eginbide anitzetan parte hartzera deitzen du (adin txikikoen kasuetan, elbarri deklaratu diren pertsonen kasuan, familia arazoetan... etabar). Bestetik, Zigor Arloan, salatari moduan duten papera aski ezaguna da, eta ezin ukatuzkoa da hiritarren defentsan eduki beharko lukeen betebeharra, salatzaileari nahiz salatuari ulertzeko modua zuzenean eduki beharko lukeelako bitartekorik (itzultzailerik) gabe (gogoratu, arlo honetan ematen dela ahozko ekitaldi gehien, idatzizko bitartekorik gabe, eta Konstituzioaren 120. art. eta Aginte Judizialeko Lege Organikoaren 229.1 artikuluak Fiskalari eginbide hauetan parte hartu beharra ezartzen diote: "Ekitaldi judizialak, kriminal arlo edo sailekoak batez ere, hitzezkoak izanen dira..."). Baina, beraien eginkizuna hain zuzenekoa eta garrantzitsua izanik ere, ez da sail honen barruan inongo mugimendurik, legerik, prebisiorik ikusten edo entzuten; badirudi gai hau beraiei ez dagokiela. Eta aurrerago beste zehaztasun eta ondorioak eman behar baditut ere, nik epaitegian euskara erabiltzean, oztopo eta aurpegi txarrenak beti fiskalen artean topatu ditut.\ng) Azkenik eta gehiegi luzatu baino lehen, prokuradoreak (zenbat dira gai euskaraz mintzatu eta idazteko?), eta abokatuak berdin... Zenbat notariok bidaltzen dituzte ahalmen edo botere-eskriturak euskaraz... bestelako eskritura publikoak... zenbat errejistrarik (jabetza zein merkataritza alorrean...) onartzen dute euskaraz ezer jasotzea? Eta zer diote Notarioen Erregelamenduko hainbat artikuluk profesional hauek "beste" hizkuntzak jakiteko obligazioaz, idazkien hizkuntzaz...?\nZenbat txosten bidaltzen digu Ertzaintzak eta zenbat euskaraz?\nDatu eta zehaztasun gehiago beharko balira ere, hitzaldi honetarako denbora eta helburua gainditu egingo nuke hemendik jarraituko banu.\nHainbat ahozko ekitaldi eta eginbide burutzen diren arren, epaitegietan lan asko idatziz egiten dira, eta idatzi horiek, gehienetan, aldez aurretik prestaturiko ereduak dira, prozedura mota bakoitzeko urratsak, eta gure Erkidego honetan aspalditik daude horiek informatizatuta: askotan, epaileak funtzionarioari ematen dizkio ekitaldi bakoitzaren datu bereziak, eredu horretan jaso ditzan; beste askotan, funtzionarioak zuzenean tramiteari dagokiona aukeratu eta aurrera doa.\nEginkizun honi dagozkion bitarteko guztiak aspaldiko urteetan Eusko Jaurlaritzaren esku daude, eta gaztelerazko ehundaka eredu dagoeneko informatika sarean sartuta daude, baina ez dago euskarazko batik ere.\nAurten, eta negar asko egin ondoren, gazteleraz dauden eredu horiek euskaratzeko batzorde bat antolatu zen: batzordekideak zeintzuek izan behar zuten Jaurlaritzak erabaki zuen, eta "konposaketari" zegokion erabaki guztiz zuzena izan zen: Saileko ordezkari bat, Deustuko eta Donostiako Zuzenbide Fakultateetako partaideak, Bizkaia eta Donostiako Abokatu Kolejioetako partaideak (Bizkaikoak behin bakarrik agertu badira ere), Herri-Arduralaritzaren Euskal Erakundeko ordezkariak, epaileak... Ezin dugu ahaztu euskara juridikoan lan asko egiteke dagoela, esate baterako terminologia finkatzea, "Lege Zaharrak" eta bestelako testu guztiak erdaraz egin baitziren (euskaraz dagoenaren berri Deustuko irakasle talde batek bildu bide du), ondoren ereduak finkatuko dira, (horretan "nagikeria" piska bat egon daiteke, ikusi egin behar baita zenbat eta noraino erabiliko diren...). Oso berandu hasi gara, poliki goaz, baina bidea egiten ari gara... Alor zibilekoak ia erabat euskaratuta daude, eta orain zigor alorrekoekin ari dira HAEEkoak, baita Errolda Zibilekoak, Administratibokoak etabar ere.\nPraktikan sortzen diren arazoak\nGoian azaldutako guztiak, gehiegi sakondu gabe eta adimena nekatu gabe, garbi erakusten du euskaldunen eskubideak, hots, Justizia Administrazioan euskara erabiltzeari dagozkionak alegia, ez direla inondik inora bermatzen, eskubidea "paperean" jasota egon arren, Autonomia Erkidegoan alor honetan lanean ari garen funtzionarioek euskara ezagutzeko baldintzak eta arauak ez dira betetzen eta gauzatzen ari. Legedia, horrela, borondate hutsezko zerbait bihurtzen da, eta jakina da "bihotz ona" ez dela nahikoa. Orokorrean aurreikusitakoak mamitzen hasteko garaia jadanik heldu da.\nJ. Palacio jaunak bere hitzaldian Heidegger-en zita bati helduz, zera esan du: hizkuntza ez dela besterik gabe espresatzeko modu bat, baizik errealitatea, mundua, harremanak ulertzeko pentsamolde eta "buru" egitura bat. Eta gure errealitatea sumatzeko, atzemateko modu hori nola helaraziko zaio bizitzetan eta ondareetan hainbeste ahalmen duen bati gure hizkuntza ez badaki?, nola uler daiteke hori "ezagutza extra-juridiko" bat bezala? Sentsibilitate izpitxo bat duen edonork hartu beharko luke kontuan hiritar bat epaitegi batera nola hurbiltzen den, eta berez dakarren beldur horri bere hizkuntzan adierazpenak egiteko beste tentsio bat, beste "borroka" bat gehitu behar badio, ez al da "plus" gehiegi? Izan ere, jakin badaki hainbeste ahalmen duen bati ezin zaiola "gaizki erori", ez al da hala? Eta auzitegi batera sartzean, aurkitzen duen lehenengoa ez da epailea izaten, atean dagoen funtzionario erdalduna baizik ("en castellano, por favor") eta hortik aurrera, esandakoak kontuan hartuta pentsatu...\nGarbi dago egoera honetan konstituzioaren berdintasun printzipioa (14. art.) eta prozesuaren hainbat oinarri hautsi egiten direla (aurreraxeago hurrentasun oinarriari buruz arituko naiz), eta ezin da aitzakiatzat hartu nire kideek egiten dituzten hainbat baieztapen, besteak beste ondokoak:\na) "Jendeak ez du eskatzen". Justizia Administrazioa zerbitzu publikoa ere bada, ez da agintearen ezaugarri bat bakarrik, eta zerbitzua, hizkuntza bietan eskaini behar da (euskaldunoi zergetan ez zaigu beherapenik egiten). Lehen aipaturiko baldintzak kontuan hartuta, zer eskatuko da, bada? Nire epaitegian, normalean, jendeari ahozko ekitaldia zein hizkuntzatan nahi duen galdetzen diot, eta ez nintzateke urruti ibiliko, %70k euskaraz eskatzen dutela esango banu. Tolosako beste bi epaitegietan ez dago eskaintzarik, eta ia dena gazteleraz egiten da.\nb) "Gutxiengo zaratatsu batek besterik ez du eskatzen". Lehen aipaturiko ebazpen horretan, Auzitegi Konstituzionalak 1986ko ekainaren 6ko epaian zera zioen: "Konstituzioak ofiziala den hizkuntza zer den definitu ez arren, honi buruz eman den araudiaren edukina aztertuz hauxe esan dezakegu: hizkuntza baten ofizialtasuna ez datorrela bere errealitatetik edo gizartearen fenomeno gisa duen eraginetik, aginte publikoek komunikazio modu batez onartzen dutenean baino, hala agintea eta subjetu pribatuen arteko harremana hizkuntza horren bitartez egiten denean, balio osoa eta ondorio guztiak emanez". Irakurketa honen arabera, berdin da milioi erdik zein hamabost pertsonek egin eskakizuna, hizkuntza ofiziala bada.\nd) "Funtzionarioek ere edozein hizkuntzatan espresatzeko eskubidea daukate". Ez diet nik ukatuko eskubide hori hiritar moduan. Biztanle arrunt moduan ez duzu euskara jakiteko obligaziorik, ezta zuzenbidea jakiteko ere, noski, baina hemen beste kontu bat ere badago. Lanpostu borretan eman beharreko zerbitzua dela-eta, ezagutza berezi batzuk eskatzen bazaizkigu...\nDena den, aurrera egiteko, euskaldunok euskaraz egin behar ditugu gure eskakizunak... garbi dago goitik inoiz ez dela ezer erregalatu. Ez noa, dena den, gure hizkuntzaren atzerakada dela-eta, gure erru bakarraz hau baino askoz gehiago esatera: hizkuntza batek bizirik iraun dezan, ondoan, hurbilen eta maiteen duzunari hizkuntza horretan ez badiozu egiten... gureak egin du. "Eskaparateko hizkuntzak", eta are gutxiago dauden baldintzak kontuan hartuta, ez du asko iraungo.\nOnartzen diren eskubide horiek bermatzeko, urrats asko eta denboran luze joanen dira, baina bihar goizean epaitegian lana dago, eta euskaldunak, eta funtzionario (epaile, fiskal, idazkari, forentse, ofizial, laguntzaile, agente ) erdaldunak gehienak... Eta hori hola dagoen bitartean, itzultzaileez baliatu baino ez da geratzen. Badakit ez dela soluzioa, badakit printzipio asko hausten direla, berdintasunarena hasteko: itzuli beharrak dena atzeratzen du, eta erdaraz egiten den epe berdinetan ez da egiten ezer. Urruntasunaren arazoa ere hor dago: epaile edo fiskalak ez dio zuzenean hiritarrari entzuten, eta hor hainbat ñabardura, berezitasun... galtzen dira, baina dagoen funtzionario euskaldun kopurua ikusita, denok bat-batean euskara ikasten hasiko bagina ere, epe batean itzultzaileen beharrean jarraituko genuke, gauetik goizera guk (euskaldunok batez ere) usteltzen utzi dugun egoera ez delako berpiztu eta euskaldunduko.\nDena den, bestelako urratsak ere eman beharrekoak dira, hau da, hemen lan egin behar dugunoi bi hizkuntzen ezagutza arautuko duten legeak aldatzea eta dagoena zentzu horretan mamitzea ezinbestekoa da.


Aktualitatea - gipuzkoaingurumena\nKontsultatzeko moduan dago Astigarraga-Oiartzungo Garraioaren Zentro Integralaren ingurumen-inpaktuaren ebaluazio sinplifikatua egiteko dokumentazioa ekarpenak egiteko.\nGipuzkoako udalerri ugarietan proiektatuko da '100 días de soledad’ naturari buruzko film dokumentala\nJosé Ignacio Asensio: “Edertasun naturaleko film existentzial honek gonbidatzen gaitu gogoeta egitera, errealitateaz jabetzera, eta garenaz eta gure ingurunearekin harremanetan jartzeko moduaz hausnartzera. Bakardadea eta natura funtsezko lokarriak dira norberaren esentzia aurkitzeko”.\nGipuzkoako Hondakinen Plangintza berriaren partaidetza prozesuak 173 ekarpen bildu ditu\n164 eragilek parte hartu dute partaidetzazko deliberazio prozesuan, zeintzuk 173 ekarpen egin dituzten hondakinen arloan. Nabarmentzekoa da berrerabiltze eta birziklatze sektorearen partaidetza, tailerretara gerturatutakoen kopuruaren %39a izanik eta dokumentuari ekarpen ugari eginez. José Ignacio Asensio: “Plan berriak (GHHKPO 2019-2030) hondakinen birziklatzearen eta balorizazioaren zirkulua itxiko du, helburutzat ezartzen du birziklapenean %70a lortzea eta Gipuzkoa prest utziko du ekonomia zirkularraren eta klima aldaketaren erronkari aurre egiteko”.\nIngurumeneko Departamentuak klima aldaketari aurre egiteko programa indartuko du 2 milioi euro bideratuz\nIngurumeneko eta Obra Hidraulikoetako Departamentuaren aurrekontua %1,89 igo da 2018ko urtekoaren aldean. José Ignacio Asensio: “Hondakinen arazoa gainditu ondoren, klima aldaketa delako ingurumen alorrean Gipuzkoak duen erronka handiena”.\nGIG1en % 70etik gora exekutatuta dago, eta azken txanpan sartu da\nAurreikusitako egutegia betetzen ari da, eta TMB planta lehenengo hondakinak jasotzen hasiko da 2018ko martxoa eta apirila artean.\nSorkuntza Gastronomikoa iraunkortasunaren zerbitzupean\nAldundiak eta Basque Culinary Center-en arteko hitzarmena elikadura xahuketa murrizteko azpiproduktuak berrerabiliz produktu gastronomiko berriak sortuz Asensio: «Gipuzkoak gai izan behar du bere sormen gastronomikoa jasangarritasunaren zerbitzura jartzeko, balio gastronomiko handia duten eta, aldi berean, elikagaien xahutzea murrizten lagunduko duten plater berriak sortuz. Gure sukaldariek sukaldaritza berde, osasungarri eta arduratsuaren aldeko joera markatu dezakete. Aizega: “Elikagaiak alferrik galtzea ekiditeko egiten dugun proposamena da alternatiba gastronomikoak bilatzea, lehengaiak eraldatzean sortzen diren bazterkinak erabiltzeko, eta, horrela, balio gastronomikoa duten produktu atalak aprobetxatzeko».\nKlimari lotuta sortu zen ikasle foroak klima aldaketari aurre egiteko jardunbide egokien dekalogo bat onartu du\nIngurumen Departamentuak gazteen foro iraunkor bat sortu zuen apirilean, klima aldaketaren aurkako ekintzen inguruan elkarrekin lan egiteko. José Ignacio Asensio: «Gipuzkoa jasangarriagoa nahi badugu, gazteen inplikazioa eta parte-hartzea ezinbestekoak dira».\nUrretxuko Hiri Antolamendurako Plan Orokorraren Ingurumen-Azterketa Estrategikoaren Irismen Dokumentua argitaratu da.\nKontzientzia aldarrikatu du Aldundiak eta lanean jarraituko du Life Lema programan eta hondartzen garbiketan Flyshean agertutakoak bezalako hondakinak gure kostaldeetara iritsi ez daitezen\nKontsultatzeko moduan dago Añarbeko Beheko Kanalean 7 eta 8 kasetetara iristeko bideen proiektuaren ingurumen-inpaktuaren ebaluazio sinplifikatua egiteko ingurumen agiria ekarpenak egiteko.\n1 - 10 erakusten 276 emaitzetatik.


Ibai ondotik bortxaz eraman zituztenak | Ibai ondotik bortxaz eraman zituztenak – iparraldekohitza\nFaxistek Bidasoko 90 herritar deportatu zituzten 1936ko altxamendu militarraren ostean; 30 hil ziren kontzentrazio esparruetan. Indarrez mugitu zituztenen historia jaso du Kepa Ordoki memoria elkarteak, eta erakusketa bat osatu dute\nEdurne Elizondo (Nafarroako Hitza)\nKepa Ordoki Memoria Historikoa Bidasoan elkarteko kidea da Lekuona. Irun, Hondarribia (Gipuzkoa) eta Hendaia inguruko hainbat herritarrek sortu zuten talde hori, duela bi urte; Lesakako eta Berako (Nafarroa) jendeak ere egin du bat azkenaldian, elkarrekin Bidasoko memoria historikoa lantzeko asmoz. Egindako ahalegin horren emaitza da, hain zuzen ere, Bidasoko deportatuen inguruan egin duten proiektua: erakusketa ibiltari bat osatu dute, webgunean jasotako informazioarekin batera www.kepaordoki.wordwww.kepaordoki.wordpress.com. Beratik Hondarribira eramanen dute erakusketa hilabte honetan, eta Irunera eta Hendaiara, berriz, datorren urte hasieran. Historiak ere lotzen ditu Bidasoko herriak.\nHitler eta Franco, Hendaiako tren geltokian\nDeportazioa hori baita: norbait tokiz aldatzea, indarrez. “Deportatuak Donibane Garazira eramaten zituzten, besteak beste; baita urrutirago ere, Europa iparraldeko kontzentrazio esparruetara”, erantsi du Kepa Ordoki elkarteko kideak.


Euskal Herriko Gazte Orkestra (EGO) estreinako aldiz izango da Musika Hamabostaldiaren Kursaal Auditorioko zikloan, Julian Rachlinen eta Gustavo Gimenoren eskutik | Donostiako Musika Hamabostaldia\nEuskal Herriko Gazte Orkestra (EGO) estreinako aldiz izango da Musika Hamabostaldiaren Kursaal Auditorioko zikloan, Julian Rachlinen eta Gustavo Gimenoren eskutik\nEgunotan, EGOko musikariek Luxemburgoko Orkestra Filaromonikoko musikarien gidaritzapean dihardute, kontzertuan intepretatuko duten programa prestatzen.\nGustavo Gimenok zuzenduko du EGO, Luxenburgoko Orkestra Filarmonikoaren abuztuaren 1eko eta 2ko kontzertuetan zuzendari aritu ondoren.\nAbuztuaren 8an izango den kontzertuan Erromantizismoko errepertorioko bi obra oso ezagun interpretatuko dituzte: Txaikovskiren 4. sinfonia eta Mendelssohnen Biolinerako kontzertua. Azken horretan, Julian Rachlin ariko da bakarlari lanetan.\nLuxenburgoko Orkestra Filarmonikoak duela astebete Kursaaleko kontzertu handiei hasiera eman ondoren, datorren igandean, abuztuak 8, Euskal Herriko Gazte Orkestrak (EGO) hartuko du lekukoa; kontzertua mugarri bihurtuko da orkestraren ibilbidean, lehenbiziko aldiz ariko baita Hamabostaldiko ziklo horretan. Urtetik urtera euskal instrumentista gazte hoberenek osatzen duten orkestrak Gustavo Gimeno izango du zuzendari gonbidatu, Julian Rachlin biolinista ospetsuak lagunduta. Atriletan programa erromantiko petoa izango dute: Mendelssohnen Biolinerako kontzertua eta Txaikovskiren 4. sinfonia. Hitzordua 19:30ean izango da, Kursaal Auditorioan.\nEmanaldia orkestra abuztuaren 4tik egiten ari den prestaketa-lanaren emaitza izango da eta EGOren eta Musika Hamabostaldiak orkestrako musikari gazteei musikari gailenekin eta baita nazioarteko ospea duten orkestratako musikariekin jarduteko aukera emateko egiten duten elkarlanetik sortua da. Ildo honetan, egunotan Luxemburgoko Orkestra Filarmonikoko zenbait musikari bakarlari EGOko musikari gazteen irakarle dihardute igandeko kontzertu prestatzen. Hartara betetzen da, kontzertuez haratago ere, jaialdian aritzen diren nazioarteko orkestra garrantzitsuen arrastoa gurean geratzeko Hamabostaldiak duen helburua.\nEuskal Herriko Gazte Orkestra 1997an sortu zen, Eusko Jaurlaritzako Kultura Sailaren ekimenez, bertako instrumentista gazteei orkestra-musikako prestakuntza emateko. 2020. urteaz geroztik, Rubén Gimeno valentziarra da EGOren zuzendari artistikoa; Gimenok eskarmentu handia du orkestra gazteak zuzentzen (JONDE, JONC edo JORCAM, izan ere horren zuzendari artistikoa ere bada), eta ibilbide luzea egina du estatuko eta nazioarteko orkestra askotako zuzendari laguntzaile gisa ere. Orkestrak 2020an abiatu zuen aro berriak proiektuaren birkokatzea eta jardunaren askotarikotzea eta indartzea ekarri ditu eta nazioarteko maila goreneko zuzendari eta bakarlariekin jaialdi garrantzitsuetan aritzera eramango du, kalitate estandarren maila igoz profesionaltasunerako bidean.\nMusika Hamabostaldiko kontzertu honetan Gustavo Gimeno, Rubén Gimenoren anaia ariko da zuzendari gonbidatu. 1976an jaioa, perkusioa jotzen hasi zen, eta 17 urterekin Amsterdamera joan zen ikasketak amaitzeko. Handik gutxira, Amsterdameko Concertgebouwko Errege Orkestrako perkusio-jotzaile izateko oposizioa irabazi zuen. Concertgebouwko orkestran lan egiteaz gain, Gimeno orkestra-zuzendaritza ikasten hasi zen Amsterdamgo Kontserbatorioan, eta azken hamarkadetako zuzendaritza ulertzeko funtsezkoak diren bi zuzendarik beren babespean hartu zuten berehala: Mariss Jansons eta Claudio Abbado. Besteak beste, Cleveland, Chicago, Boston eta Houstoneko orkestrak, San Petersburgoko Mariinsky antzokiko orkestra edo Italiako RAI orkestra zuzendu ditu Gimenok. Duela gutxi, Torontoko Orkestra Sinfonikoaren titulartasuna ere hartu du bere gain, baina konpromisorik handiena Luxenburgoko Orkestra Filarmonikoarekin du: harekin izan zen duela astebete eskas Musika Hamabostaldi honetan bertan.\nGainera, EGOk ongietorria emango dio Erromantizismoko musika kontzertu handien interpretazioan oso estimatua den bakarlari bati: Julian Rachlini. Izan ere, Julian Rachlin lituaniarrak hogei urteak bete baino lehen Saint-Saënsen Biolinerako 3. kontzertua grabatua zuen, Zubin Mehtaren zuzendaritzapean, eta Sibeliusena Lorin Maazelen zuzendaritzapean. Haren diskografian, Txaikovski, Brahms, Prokofiev eta Shostakovitxen kontzertuak ere ageri dira, besteak beste, eta horrek Rachlinek errepertorio horrekin duen gertutasunaren testigantza ematen du. Mendelssohnen Kontzertua, oraingo honetan joko duena, hamaika alditan interpretatua du mundu osoan zehar, Viena, Bratislava eta antzeko musika-gune handietan, baita Berlingo Philharmonie ospetsuan ere.\nBiolinerako kontzertua mi minorrean aparteko obra da Mendelssohnen katalogoan: sei urte luze behar izan baitzituen musikari handiak lana bukatutzat emateko. Hanburgotar konpositoreak oso azkar egiten zuen lan, baina, kasu honetan, kontzertu mota berri bat asmatu nahi izan zuen, hiru hamarkada lehenagotik antzokietan nagusi zen eredutik aldentzeko, hau da, Paganinik ezarritako eredutik bereizteko, non biolinistaren apaindurazko ariketak orkestra-akonpainamendu gatzgabe bati gailentzen zitzaizkion. Mendelssohnek “malabaristen trikimailu eta ekilibrismo erakustaldi” hustzat zeuzkan lanok, eta berak erabateko beste norabide baterantz bideratu nahi izan zuen bere kontzertua. Hasteko, orkestra-sarrera baztertu eta sarbidea eman zion berehala bakarlariari. Kadentzia ere lekuz aldatu zuen, eta errekapitulazioaren aurretik ─eta ez ondoren─ kokatu. Baina bere lorpen formal nabarmenena kontzertuaren hiru mugimenduen arteko trantsizioak diseinatzea izan zen, ia ordu erdi batez egoera dramatiko desberdinak zeharkatzen dituen partitura bati batasuna eman nahian. 1845ean estreinaldia izan ondoren, Mendelssohnen Biolinerako kontzertua konposatzaileek imitatu beharreko eredu berria izan zen hurrengo hamarkadetan.\n4. Sinfonia fa minorrean, op. 36 Txaikovskiren eta Antonina Miliukovaren arteko ezkontza laburra baino lehen, bitartean eta ondoren idatzia izan zen. Ezkon bizitzak hiru hilabete baino ez zuen iraun, eta konpositore errusiarraren suizidio saiakerarekin amaitu zen, Moskova ibaira bere burua bota zuelarik. Haren heriotzaren inguruko polemikarekin batera, hori da Txaikovskiren biografiaren pasarterik ezagunena, eta 4. Sinfonia ospetsuak bizipen horiek haren musikan aztarnarik utzi ote zuten arakatzeko bidea ematen du. Tchaikovskik berak Laugarren sinfoniako programa bat idatzi zion gutun batean bere mezenas Nadezhda von Mecki, eta, hartan, funtsezko papera ematen zion “patuari”. Izan ere, musikaria obsesionatuta zegoen patuaren ideiarekin, 1876an Bizeten Carmen operaren emanaldi bat ikusi zuenetik. Horregatik, sinfoniaren lehen mugimenduaren gai nagusian, metalen aurkezpenak halako izaera tragiko bat hartzen du: gure ametsetatik “bortizki esnatzen gaituen” dei bat bezalakoa da. Ideia horiek areago sendotu zituen gero Bosgarren sinfonian, obra osoa blaitzen duen “patuaren gaia” ospetsuarekin. Badaezpadako deskribapen programatiko batzuk gorabehera, Laugarren sinfoniak harrera txarra izan zuen, bai estreinaldian (1878), bai ondorengo urteetan ere, baina XX. mendean Txaikovskiren sinfoniarik ezagunenetako bat bilakatu zen, errusiarrak orkestraren kolore-ñabarduretan erakutsi zuen maisutasunari eta irudimen handiari esker.\nEusko Jaurlaritzako Kultura Sailaren ekimenez sortu zen, 1997an, eta BBK, Kutxa eta Vital fundazioen babesa izan du hasieratik. Orkestra honen xede nagusia bertako instrumentista gazteen prestakuntzarako bitarteko bat izatea da, eta gazteei orkestraren mundu profesionalean sartzen laguntzea. Helburu horrekin, hainbat musika topaketa antolatzen da urtean zehar, eta topaketa horietan, errepertorioren azterketa eta praktikaren bidez eta ospe handiko irakasleen gainbegiratupean, gazteek hainbat musika-programa lantzeko aukera izaten dute. Lana kontzertu-bira batekin amaitu ohi da. Gaur egun, 1.500 gazte baino gehiago dira proiektu honetan parte hartu dutenak. Orain arte, programan parte hartu duten irakasleak talde sinfoniko garrantzitsuetatik etorritakoak dira. Honako hauetatik, besteak beste: Wiener Philharmoniquer, London Symphony Orchestra, Münchnerrek Philharmoniker, Bavarian Radio Sympere Orchestra, Royal Philharmonic Orchestra, Gran Teatre del Liceu-ko Orkestra, George Enescu Philharmonic Orchestra, Orchestre de la Suisse Romande. Joan deneko ia hogeita bost urtean, Juanjo Mena (1997-1998), Enrique Ugarte (1999) eta Juanjo Ocón (2000–2019) izan dira orkestrako zuzendari artistikoak eta 2020tik Ruben Gimenok betetzen du eginkizun hori.\nOrchestre Philharmonique du Luxembourgeko (OPL) zuzendaria da 2015/16 denboraldiaz geroztik, eta Torontoko zuzendaria aurtengo denboraldiaz geroztik. Iaz kontratua berritu zuen OPLrekin, 2025era arte. 2015ean zuzendari izendatu zutenetik, hainbat formatutako kontzertuak zuzendu ditu, Europako areto ospetsuenetan. Aurtengo denboraldian, Alemanian, Espainian, Frantzian, Suedian eta Hego Amerikan gonbidatu dute zuzendari lanak egitera, eta goi mailako bakarlariekin partekatu du agertokia, hala nola Yuja Wang, Anja Harteros, Bryn Terfel eta Frank Peter Zimmermman-ekin. Azken urteotan aurrera eraman duen proiekturik interesgarrienetako bat Beethovenen pianorako kontzertuen ziklo osoa eskaintzearena izan da, Krystian Zimerman bakarlariak lagunduta, Amsterdameko Concertgebouweko orkestrarekin batera. Gustavo Gimeno Valentzian jaio zen, eta 2012an hasi zen zuzendari lanetan, Mariss Jansonsen laguntzaile gisa, bera artean Amsterdameko Royal Concertgebouweko perkusio-jotzaile zela. Era berean, esperientzia handia hartu zuen Bernard Haitink eta Claudio Abbado zuzendarien laguntzaile gisa. Bi zuzendari horiek modelatu zuten alderdi askotan haren karrera, aholkulari gisa ere jarduteaz gain.\nBiolin- eta biola-jotzaile eta orkestra zuzendaria, Julian Rachlin gure garaiko musikaririk errespetatuenetako bat da. Bere hogeita hamar urte baino gehiagoko musikari-karrera luzean, bakarlari gisa aritua da munduko orkestra eta zuzendari garrantzitsuenekin. Zuzendari lanetan, orkestra hauetako zuzendari gonbidatu nagusia da: Royal Northern Sinfonia, Turku Philharmonic Orchestra y Kristiansand Symphony Orchestra. Bera da, halaber, Palma Mallorcako Julian Rachlin & Friends Festival jaialdiaren zuzendaria. Bere ibilbidearen azken urteotako mugarri garrantzitsuenetakoen artean, aipagarriak dira Pragako Spring Festivalo egonaldi artistikoa eta Vienako Musikverein antzokiko zikloa, bere izena daramana. Zuzendari gisa, bira bat egin du Europan zehar English Chamber Orchestrarekin, eta Royal Northern Sinfoniaren zuzendari izan da Hego Amerikan eta Japonian. Julian Rachlin Lituanian jaio zen eta Vienara emigratu zuen 1978an. Vienako Filarmonikarekin aritutako bakarlari gazteena bihurtu zen orduan, eta Riccardo Mutirekin egin zuen debuta. 1704ko Stradivari “Ex Liebig” biolina jotzen du, eta 1785eko Lorenzo Storioni biola bat.


Tropela.eus - 2008 Euskal Herriko Itzulia\n2008 Euskal Herriko Itzulia ▼\n2008 denboraldiko beste lehiaketak\nJohan Bruyneelek gidaturiko Astana taldeak azken Frantziar Tourreko garaile zen Alberto Contador fitxatu zuen. Eta lehen etapan jada bere gaitasuna erakutsi zigun. Deskargako maldatzarrean aurrera jo eta Legazpiko helmugan euripean eskuak altxa zituen. Ez zuen gehiago kenduko maillot horia. David Herrerok Vianan lortu zuen euskal garaipen bakarra.\n2. Australia EVANS, Cadel\n3. Herbehereak DEKKER, Thomas\n5. Belgika MONFORT, Maxime\n6. Euskal Herria ASTARLOZA, Mikel\n7. Luxenburgo KIRCHEN, Kim\n8. Frantzia CASAR, Sandy\n9. Espainia MOSQUERA, Ezequiel\n10. Luxenburgo SCHLECK, Frank\n11. Italia REBELLIN, Davide\n12. Herbehereak GESINK, Robert\n13. Euskal Herria ANTON, Igor\n15. Italia PINOTTI, Marco\n1. (4) arantxalu 3.866\n2. (5) IONARAN 3.855\n3. (-1) txamano 3.849\n4. (16) edernea 3.844\n5. (9) Extremeino 3.821\n6. (132) bertzin 3.814\n7. (-1) jgooj 3.806\n8. (287) Ttikie 3.759\n9. (3) IZASKUN 3.759\n10. (53) mujika4 3.714\nOhikoa den legez euskal errepide gorabeheratsu eta malkarretan barrena txoko ezkutu asko dago. Aiako horma beldurgarria lehen aldiz igotzeko parada izan zuten txirrindulariek eta zaleok aldiz, gozatzekoa. Euripean egin zuten gainera igoera, eta txirrindulari asko txirrindutik jaitsita igo behar izan zen.\n1. Arrunta 04-07 Legazpi » Legazpi km Etapako sailkapenak ikusi\n2. Arrunta 04-08 Legazpi » Erandio km Etapako sailkapenak ikusi\n3. Arrunta 04-09 Erandio » Viana km Etapako sailkapenak ikusi\n4. Arrunta 04-10 Viana » Gasteiz km Etapako sailkapenak ikusi\n5. Arrunta 04-11 Gasteiz » Orio km Etapako sailkapenak ikusi\n6. Arrunta 04-12 Orio » Orio km Etapako sailkapenak ikusi\nBukaerakoa 04-12 Orio Etapako sailkapenak ikusi\n2008 Euskal Herriko Itzulia lehiaketak gure blogean izandako jarraipena...\n03-28 » Euskal Herriko Itzulian, Tropelik ba ote?\n03-30 » Euskal Herriko Itzulia 2008. Ibilbideari gainbegiratua.\n04-07 » Hasi da 2008ko Euskal Herriko Itzulia\n04-09 » Herreroren garaipen ederra!\n04-12 » Aiako malda beldurgarriak\n04-12 » David Herrero ez da Orioko erlojupeko irteeran izango\n04-13 » Vuelta al PaÃs Vasco\n04-14 » Tropela Orioko erlojupekoan


Hizkuntza ohiturak Osakidetzan - Soziolinguistika Klusterra\nProiektu honen oinarria Aldahitz Proiektuko Ikerketa taldearen eta Osakidetzako Euskara Zerbitzuaren arteko lankidetza da. Aldahitzeko tresnak Osakidetzara egokitu eta bertan modu esperimentalean eta borondatezkoan aplikatzeko lanarekin jarraitu da aurten.\nGuztira 9 esperientzia antolatu dira urtean zehar. Bost esperientzia Biko Eusle metodologiakoak izan dira: Bidania-Goiatz, Gasteiz (I), Gasteiz (II), Gernika eta Plentziako osasun zentroetan antolatu dira. Bi edo hiru lankideko talde txikietara egokituta aplikatu da, kasu horietan, Eusle metodologia.\nBeste lau esperientzia antolatu dira Ulerrizketa metodologiakoak: Bidasoa, Donostia, Elgoibar eta Galdakaoko osasun zentroetan. Kasu bakoitzean hiru lankideko unitateak izan dira, ulertzaile bat eta bi mintzatzaile.\nPartaideak: Olatz Bengoetxea (Soziolinguistika Klusterra)\nGontzal Lopez, Eguzkiñe Gezuraga, Alazne Iturriotz, Amaia Ugartemendia, Garbiñe Garai, Garbiñe Loiarte, Iratxe Bilbao, Jabi Mentxaka, Juanan Garcia, Leire Sagastizabal eta Ramon Fullaondo (Osakidetza)


[Gomendioa] Hermanos Gutiérrez: Mexiko musika bihurtua — Gaztezulo\n[Gomendioa] Hermanos Gutiérrez: Mexiko musika bihurtua\n[Gomendioa] Hermanos Gutiérrez: Mexiko musika bihurtua Stephan eta Alejandro Gutierrez anaiek osatutako bikote instrumentala da Hermanos Gutiérrez. Bi dira, baina gitarrak astintzen dituztenean pertsona bakarrean bilakatzen dira. Oinarri latinoetan aurkitzen dute euren sentimendua, mina eta pasioa: komunikatzeko modua. https://www.gaztezulo.eus/albisteak/gomendioa-hermanos-gutierrez-mexiko-musika-bihurtua https://www.gaztezulo.eus/albisteak/gomendioa-hermanos-gutierrez-mexiko-musika-bihurtua/@@download/image/hermanos-gutierrez-2-1.jpeg\nStephan eta Alejandro Gutierrez anaiek osatutako bikote instrumentala da Hermanos Gutiérrez. Bi dira, baina gitarrak astintzen dituztenean pertsona bakarrean bilakatzen dira. Oinarri latinoetan aurkitzen dute euren sentimendua, mina eta pasioa: komunikatzeko modua.\nMagia isil bat dario euren abestiei, entzuleak ez du inongo momentutan hitz bakar baten beharrik sentituko. Basamortua entzun ahalko duzu lan hauetan, eta ziur hunkituko zaituela euren musikari darion samurtasunak.\nHego Amerikako sustraiekin nahastutako western ukituak dituen musika instrumentala da bi anaia hauen proposamena. Sortzen dituzten atmosferak zinez dira ederrak. Euren azken lana den, Hijos del Sol diskoa, osatzeko Mexikora joan ziren eta bertako kulturan murgildu.\nEuren edozein abesti entzun eta berehala nabaria da duten talentua, baina hala ere, ia kasualitatez barneratu ziren mundu honetan. 2017an Alejandrok gastronomia utzi zuen eta Stephanek irakaskuntza, bidaia musikal honi ekiteko. Euren lagunek bultzatu zituzten musika grabatzera, eta ordura arte anaien arteko denbora pasa intimo bat besterik ez zena guztion eskura jarri zuten. Ordutik, jada lau disko eder dituzte!\nEuren lehen hiru diskoetako abesti askotan izenburua sortu zen lekuarena izan da. El Mar itsaso inguruan sortu zen abestia izan zen edota El Jardín lorategi batean. Hijos del Sol deitutako azken diskoan euren kolore paleta kulturala zabaldu egin dute eta Mexikoko lekuetan inspiratu dira.\nHonela, Mexikora bidaia bat eskaintzen du bikoteak. Euren musika ia ikusi egiten da. Bat-batean Jaliscon topatuko zara eta etxera bueltatzea bezala dela sentituko duzu gainera. Artista hauen esanetan, euren musikak entzulea lekuak irudikatzera eramateak zerikusia du zinemarekiko sentitzen duten pasioak.\nHain da horrela, euren azken diskoa osatzeko intentzio zinematografiko hori muturrera eraman nahi izan dutela eta euren musika zortzi minutuko film labur batez osatu. Storyline horretan, bikotearen musika txuri beltzeko irudi ederrekin uztartzen da, heriotza desmitifikatzea xede duen maisulana sortuz. Gozatu!


Badok | Bide ertzeko aztarnak\nEuskal Herrian taberna giroan sortutako egitasmoen zerrenda luzeari batu zaio Zutaz kantatzeko (Gaztelupeko Hotsak) liburua: Tolosako (Gipuzkoa) Mescal tabernan egin zuten topo uda gau batez Jon Eskisabel kazetariak eta Imanol eta Joni Ubeda Bide Ertzean taldeko musikariek, eta taldeari buruzko liburu bat egitea proposatu zioten orduan musikariek Eskisabeli. «Proposamen irekia» zen, erabat zehaztugabea, eta kazetariaren lana izan da hura fintzea eta hari itxura ematea. Azkenean, taldearen inguruan ibilitako batzuen eta besteen hitzak jaso eta dokumentazio lana egin ostean, liburua ondu du, Bide Ertzean-en ibilbidearen argazki gisara. Zeren eta, joan da hemezortzi urteko bidea, baina geratu dira aztarnak, bidearen ertzean.\nBide Ertzean taldeko kideak, Jon Eskisabel kazetariarekin, atzo Donostiako Garoa liburu dendan egindako aurkezpenean. (uan Carlos Ruiz / Argazki Press)\nKazetariak, edonola, bazuen «aurreiritzi» bat edo beste lanari ekiteko orduan. Atzo azaldu zuenez, ez dira ohikoak musika taldeei buruzko liburuak gurean. «Are gutxiago euskaraz, eta are gutxiago ustez liburu batera eramateko baldintzak betetzen ez dituen talde baten kasuan. Musika liburuak nazioarteko birak eman, aretoak bete eta milaka eta milaka disko saltzen dituen taldeei buruzkoak izaten dira». Eta, esan gabe doa, ez da hori Bide Ertzean-en kasua: «Bada talde bat bere ibilbidea egin duena, baina beti izan da talde minoritarioa, bere izena irabazi duena, baina minoritarioa».\nEta, halere, argi zuen Eskisabelek taldeak bazuela kontatzea merezi zuen «alde interesgarri bat». Nabarmentzeko moduko «talde berezia» izan baita beti Bide Ertzean, haren iritziz: «Ez dut esango rara avis bat denik, baina ale bakan bat izan da euskal eszenan». Bereizgarriak asko dira, eta hastapenetatik bertatik datoz. Horregatik, 1998an sortzearekin batera Bide Ertzean-ek pop musikaren eta poesiaren alde egindako «apustu estetikoa» nabarmendu zuen atzo liburuaren egileak, eta apustu horrek ekarritako berrikuntza azpimarratu zuen: «Poparen estereotipoekin hautsi zuen. Ematen zuen pop musika eta poesia ezin zirela ezkondu. Gaur egun, hori oso onartua dago, baina 1998ko Euskal Herrian ez hainbeste». Era berean, taldeak «bere garaiaren argazkia edo kronika» egiteko beti erakutsi duen kezka goratu zuen Eskisabelek. «Ez ditu abesti ederrak bakarrik egiten, beti transmititu nahi izan du mezu bat».\nBada, halere, Eskisabelentzat oraindik garrantzitsuagoa den ekarpen bat; «ideologikoa», nonbait. Eta balioekin du zerikusia: «Iruditzen zait euskal taldeen artean bere garaian oso ohikoak ez ziren balio batzuk transmititu izan dituela beti taldeak: enpatia, afektibitatea, zalantza, hauskortasuna… Munduan kokatzeko modu bat transmititu du». Egilearen arabera, hain justu, horrek ematen dio izaera berezia taldeari.\nGorka Urbizu Berri Txarrak taldeko musikariak egin du liburuaren hitzaurrea —«laburra baina ederra», Eskisabelen hitzetan—, eta hark ere erreparatu dio Bide Ertzean-ekoen aldarte samur eta gertukoari. Hain zuzen ere, horrekin du lotura ere liburuaren Zutaz kantatzeko izenburuak, egileak atzo azaldu zuenez: «Ondo laburbiltzen du enpatia eta besteenganako harreman hori». Taldeak bere lehen diskoan grabatutako Bide Ertzean kantaren hitzen zati bat da tituluak jasotzen duena.\nOsaketan ere berezia da Bide Ertzean taldea, kazetariaren ustez. Izan ere, amateurrak dira Joni eta Imanol Ubeda «taldeko buruak», baina hasieratik egin zuten «apustua» musikari profesionalekin lan egiteko. Eta, Eskisabelek dioenez, «eredu misto hori ez da oso ohikoa Euskal Herrian». Eta horretan datza taldearen beste balioetako bat: «Talde amateurra izan arren, talde profesionala balitz bezala egin ditu gauza guztiak, detaile guztiak zainduz, grabazioak, arlo teknikoak, non jo… Eta beharbada horrek ere sakrifizio batzuk egitera ere eraman ditu, nahi baino gutxiago jotzera, beharbada».\nLiburua osatzeko, batzuekin eta besteekin hitz egin du kazetariak: taldekideekin, soinu teknikariekin eta diskoetxetako arduradunekin. Gainera, taldearen sorreraren testuingurua deskribatu du, bilakaera azaldu, eta egin ditu iruzkinak orain arte kaleratutako diskoen inguruan. Era berean, bost idazlek —Gotzon Barandiaran, Igor Estankona, Castillo Suarez, Jon Benito eta Itxaro Borda— taldeari buruz idatzitakoak jaso dituzte liburuan.\nB aldeko kantak\nLiburuarekin batera, hamalau kantez osatutako disko berria ere kaleratu du taldeak, liburuaren izen berekoa. Garbiñe Ubedaren diseinuak bildu ditu bi euskarriak, diskoa zein liburua. Orain arteko grabaketatik kanpo geratutako kantek osatzen dute diskoaren zatirik handiena, Imanol Ubeda taldekideak atzo azaldu zuenez: «Taldearen ibilbidean ia konstante bat izan da: estudiora sartu orduko, gehiago ziren eramaten genituen kantuak, gero grabatzen genituenak baino». Hala, «ganbara betetzen» joan zitzaien bazterrean pilatutako konposizioekin. «Egun batean bururatu zitzaigun ganbarara igotzea eta pixka bat ordenatzea».\nAriketa horretatik sortu zen orain aurkeztutako bilduma: diskoetatik kanpo geratutako piezak daude, baina baita argitaratutako batzuen moldaketa bereziak, irratian egindako zuzenekoak edo remixak ere, besteak beste. «B aldeko gauzak» dira orokorrean, «bazterrean geratu direnak». Eta taldearen ibilbide osoko kantak badira ere, Ubedak ez du uste taldearen erakusgarri gisara balio dezaketenik. «Horretarako diskografia dago». Zaleek Bide Ertzean-en «argazki osatuago» bat egin dezaten balio dezake diskoak, ordea.\nTaldearen azken lana izango da, 2017arekin batera eten mugagabea egin aurretik. Halere, lau kontzertu emango dituzte hori baino lehen. Bolada batean, behintzat, azkenak izango dira. Eta horregatik ari dira «kariño handiarekin» prestatzen.\nETIKETAK:Berri TxarrakBide ErtzeanCastillo SuarezGarbiñe UbedaGaztelupeko HotsakGorka UrbizuGotzon BarandiaranIgor EstankonaImanol UbedaItxaro BordaJon BenitoJon EskisabelJoni Ubeda


Andalucía – Euskal-Andalus\nAndalucía (gastronomía, viajes y cultura)\nKarduba Kartagoar garaian, Korduba Al-andalus garaian, Kordoba euskaraz, Córdoba gazteleraz edo Cordova ingelesez, hainbat eratara idatzita ere, nabarikoa da izen honek duen historia. Hau izan zen arrazoietako bat 2013ko urte hasieran hiru eguneko bidaia hura egitera eraman gintuena.\nAutora: Olatz Aldalur Goenaga.\nClic aquí para leer este artículo en castellano\nKale estuen hiriburura iritsi aurretik hainbat erabaki hartu behar genituen, nola joan, gaua non pasa, zer ikusi…. Hiru gauza hauek hartu genituen kontutan gure kasuan, kotxez gerturatzea bertara, beraz, aparkalekua eskeintzen zuen ostatu bat aurkitzea erdigunean eta plangintza bat egin bertan ikusi nahi genituen eraikuntza eta monumentu interesgarrienekin.\nEskema eta gastuak bi pertsonentzat\nHotela+aparkalekua: 54 €.\nBazkaria : 24 €.\nKordobako Meskita: 16 €.\nZubiaren Atea: 0 €.\nGuadalquivir ibaia zeharkatzen duen Erromatar zubia: 0 €.\nKalahorrako Dorrea: 0 €.\nAfaria : 26 €.\nTenplu Erromatarra: 0 €.\nGuztira: 120 €.\nGosaria : 5 €\nLoreen kale txikia: 0 €\nCairuan kalea: 0 €\nBazkaria : 24 €\nErrege Kristauen Alkazarra: 9 €\nAfaria: 24 €.\nGuztira: 116 €.\nViana Jauregia: 16 €\nBazkaria : 20 €\nGuztira: 45,20 €.\nGuztira hiru egun: 281,20 € (149,60 € pertsonako).\nJudutar auzunean kokaturiko “Los Omeyas” hotela hautatu genuen (gaua 44€), bi izarretako hotel xume bat, baina bi izar horiek baino gehiago balio zuen zeukan kokaleku onak eta gainera aparkalekua eskeintzen zuen, ez dut ongi gogoratzen baina 10€ inguruan kostatu zitzaigun. Eta hau dena, Kordobako meskita famatutik 100 metro baino gutxiagotara.\n13:30 baziren hotela aurkitu genuenerako, izan ere kale estuetan galduta ibili bait ginen, konturatu ginen arte gure hotela kotxea kabitzen ez zen karrikatxo horietako batean zegoela. Kotxea momentu batean meskitaren ondoan utzi eta hotelera gerturatu ginen eta adeitasunez bertako langile batek lagunduta kale bat beherago zeukaten garajera lagundu zigun (hoteletik 100m-tara).\nLogelara iristeko aire libreko barnealdeko patio batetik pasa behar zen, euskaldun batentzako oso bitxia eta aldi berean oso polita. Logela luxurik gabekoa zen baina txukuna, garbia eta bainugela eder batekin, nahikoa eta gehiegi.\nBazkaltzeko garaia gainean geneukan eta hotelean eman ziguten deskontu txartela erabiltzea erabaki genuen, izan ere hotelak jatetxe bat zeukan 100m-tara, meskitaren atzekaldean. 12€ inguruko menu bat aukeratu genuen, prezioa ez zegoen batere gaizki kontutan izanda Kordobaren bihotzean geundela.\nKordobako Meskitara sartzen.\nBegirada guztiak toki berdinera so, Kordobako Meskitaren handitasun eta edertasunaren aurrean, meskitaren izkin bakoitzera begiratzen genuela ere, beti zegoen zerbait gure begiak gozamenez betetzeko. Barrura sartzean, laranjondoen patioa genuen begibistan, hemen meskita barnea ezagutzeko sarrerak erosi genituen, hartu pazientzia pixka bat, izan ere beti ilada luzeak bait daude. Ilada luze hartan batera eta bestera begira geundela, bertako ordutegia….\n10:00 – 19:00 Astelehenetik larunbatera.\n8:30 – 11:30 y 15:00 – 19:00 Igande eta jai egunetan.\n10 – 18 Astelehenetik larunbatera.\n8:30 – 11:30 y 15 – 18 Igande eta jai egunetan.\n10-14 urte bitarteko haurrak: 4 €.\n10 urte artekoak: Dohainik.\nMeskitari buruzko liburuxkak hizkuntza anitzetan, gazteleraz, ingelesez, alemanez, frantzesez, italieraz, japonieraz, arabieraz…. ikusteko aukera izan genuen.\nBeno, halako batean, iritsi zitzaigun gure ordua, han gindoazen bi sarrera eskuan genituela meskitaren ate handiaren aurrera barruan zer zegoen jakiteko gogo irrikiz. Bigarren hanka meskitara sartu aurretik konturatu ginen, gastatu genituen 8 euroak benetan merezitakoak izango zirela.\nZuhaitzen ordez, marmolez, jaspez eta granitoz eginiko 1300 zutabe zituen baso batean sartu ginen, ikusgarria benetan. Zutabe eta arkuez gain, kapera ugari eta eliza bat, hiru erlijio ikus ditzazkegu leku batean, katolikoa, musulmana eta judutarra.\nMusulmanen garaitik, erromatar garaira egin genuen salto afal ordurarte geneuzkan bi ordu haiei probetxua ateratzeko. Kordobako Meskitaren atzekaldean garaipenaren arku moduko bat dago, bere izena Zubiaren Atea (Puerta del Puente) omen da, oso ongi jarritakoa nire ustetan, izan ere Guadalquivir ibaia zeharkatzen duen sekulako zubi erromatar bati ematen bait dio ongi etorria.\nZubiaren beste ertzean Calahorrako dorrea (Torre de la Calahorra) zitzaigun ageri bere pareta sendoekin. Dorreak Al-andalus garaiari buruzko museo bat jasotzen du, Kordobako hiriburuaren kultura anitztasunaren adierazgarri. Dorrearen atean jende andana ikusi genuen museoa bixitatzeko intentziorakin, barrura sartu ordez paseotxo bat egitea erabaki genuen Gualdalquivir ibaraiaren ertzetik, izan ere Kordobako Meskita, Zubiaren Atea, Erromatar Zubia, Errege Kristauen Alkazarra…. Ikuspuntu berezi bat zela esango nuke ilunabarra iritsi zenean eta farolek argiztatzen hasi zirenean… Polita benetan.\nAfaltzeko tapa edo pintxoen taberna bat aurkitu genuen, “Garum 2.1”, 13€ kostatzen zen pintxoen menu bat aukeratu genuen, oso “tapa” landuak eta abangoardistak.\nHotelera joan aurretik, gure egunari azken zukua ateratzeko Erromatar Tenplua bixitatu genuen, zutabe haiei begira konturatzen zara Kordobak garai batean izan zuen handitasunaz.\nMeskitaren inguruko kafetegi batean gosaldu eta indarrak hartu ondoren prest geunden horrenbeste aldiz entzun genuen Loreen Kale Txikia (Calleja de las Flores) aurkitzeko, apur bat kostatu zitzaigun baina halako baten besoak zabaldu ezkero, eskuekin bi paretak ukitzen genituen kale estu batean sartu ginen, bi paretak lorontzi urdinez beteak eta kaletxoaren amaieran plaza txiki bat ikus genezakeen.\nLoreen kaletxoa, Kordobako famatuenetako bat.\nGoiza kalez kale ikusmiran ibiltzeko asmoa geneukan, karrika estuetan galduaz, etxe txuriak, lorontzi urdinak nonahi, patio politak, denda txiki ugari, zoko bakoitzean zegoen zer ikusia. Labirinto hartan genbiltzala Judutarren Sinagogara iritsi ginen, Andaluziako Sinagoga bakarrera, txikia baina ikustea merezi zuena. Kaletxoen nahaspilatik irten eta paseo bat emanaz “Cairuan kalea” zeharkatu genuen goitik behera bere harresi sendoaren ondotik.\nInguru hartako taberna batean bazkaldu ondoren, Errege Kristauen Alkazarra (Alcázar de los Reyes Cristianos) bixitatzea pentsatu genuen. 4,5€ kostatu zitzaigun sarrera, eta kontuz ordutegiekin, udara sasoian arratsaldez itxita egoten delako eta urte osoko astelehen guztietan. Nabari zen eraikin hau Kordobako esanguratsuenetako bat dela, bere harresi, jardin, patio eta hainbeste aretorekin. Kontutan eduki udazken garaian gaueko 21:30-etan, ur, argi eta soinu ikuskizun bat egoten dela astelehenetan izan ezik baina nekatuta geundenez ez ginen ikuskizun hura ikustera animatu eta hotelera bidean abiatu ginen, erdibidean tabernaren batean afaltzeko asmoz. Azkenean aurreko egunean bazkaldu genuen toki berdinean afaldu genuen, hotelak ematen zigun deskontua aprobetxatuaz.\nMeskitaren inguruan gosaldu eta hango dendatxo batean oroigarri bat erosi ondoren, hotela utzi, kotxea hartu eta Kordobako Viana Jauregira inguratu ginen. Autoa kale batzuk beherago utzi eta hor gindoazen patioz beteriko palazio hori ikusi nahian. Gu joan ginenean ez dakit zenbat ordaindu genuen, ez naiz ongi gogoratzen, dagoenekoz bi urte pasa bait dira baina orain badakit 8€ kostatzen dela, hala ere, behin Kordobaraino joan ezkero, merezi du Vianako Jauregiak dituen 12 patioak eta palazioa bera ikustea.\nPalaziotik oso gertuko taberna batean, “Salmorejo” eta “Flamenquín” izan ziren bazkaltzeko hautatu genituen platerak, oso tipikoak, biak ere oso kordobarrak, eta garrantzitsuena, biak ere zein baino zein goxoagoak.\nKordoba hiriburuari agur esan eta Madinat al-Zahra (Medina Azahara) konjunto arkelojikorantz zuzendu ginen, autoz 30 minutu azpitik iritsi ginen. Oso ondo zegoen antolatuta, aparkaleku handi bat zegoen kotxea bertan uzteko eta museo bat. Bertan azaltzen zizuten autobus bat zebilela gelditu gabe, aparkalekutik konjunto arkelojikoaren sarreran uzten zintuena. Konjunto arkeologikoa bixitatzea dohainik zen, baina autobusa hartu nahi bazenuen, 2,10 € kostatzen zitzaizun.\nOso polita da horrelako konjunto arkeolojiko baten aurrean, zeure buruan imajinatzea orain dela 1000 urte baino gehiago nola bizi ziren eta nolako eraikinak egiteko ahalmena zuten.\nBukatzeko esan, historia gustatzen bazaizue ezin duzuela bisitatu gabe utzi Kordoba eta Madinat al-Zahra!\nReceta con ingredientes andaluces: Nombre receta.


Edozerk balio du?\nAbenduaren erdi aldera izan zen. Elizondoko harategi bateko zaintza kamerek hartutako irudi batzuetan, lapurreta bat ikusten zen. Lapurra dendan sartu, harakina hozkailuan utzi, dendako gauzak lapurtzen hasi, eta, halako batean, emakume bat agertu, eta, txistorra arma bakar eskuan, lapurreta saihestea lortu zuen.\nBideoa ikusgarria da benetan, eta, nola ez, Facebookeko, Twitterreko eta Whatsappeko taldeetan berehala barreiatu zen emakume txistorradunaren balentria. Handik, azkar igaro ziren irudiak hedabideetara ere. Espainiako estatuko telebista kate batzuetan, albistegiei hasiera eman zien berria ere izan zen Elizondoko heroi anonimoa.\nAlabaina, handik gutxira jakin genuen bideoa erabat faltsua zela. Fikzioa. Baztango merkatari elkarteak antolatutako publizitate kanpaina baten parte. Mundu guztiari grazia ikaragarria egin dio kontuak. Merkatariak zoriondu ere egin dituzte, ideiaren originaltasuna eta lortutako oihartzuna direla eta.\nBada, barkatuko didazue, baina niri ez dit batere barregurarik eman. Batetik: Euskal Herriko bailara txiki bateko merkatari elkarte txiki batek ere pentsatu du fake news edo albiste faltsuen dinamika erabiltzea bere aldeko kanpaina egiteko. Gezurrezko mezu bat nahita zabaldu dute, hartzaileei benetakoa dela pentsarazteko, egilearen alde jartzeko. Oraingoan, herrian erostearen aldeko mezua izan da. Baina halako makina bat jasoko zenuten zuek ere, etorkinen, feminismoaren edota euskararen beraren kontrakoak. Gezurrak, ziztu bizian hedatzen direnak sare sozialen bidez.\nBestetik: komunikabide handiek beren horretan zabaldu dituzte irudiak, haiek ere amua irentsita, benetako albistea balitz bezala. Jatorria edota gutxienekoak egiaztatzeko lanik hartu gabe. Honen moduko albiste batean halako gezurrak esaten badizkigute, pentsa zer ziri ez diguten sartuko garrantzi handiagoko beste gai batzuetan...\nAzkenik, hauxe da, beharbada, okerrena: kanpainak oso emaitza onak izan omen ditu, eta gaia guztion ahotan egotea lortu du; hala, albiste faltsuen eraginkortasuna berretsi du. Barkatuko didazue, baina niri gai honek irribarretsu baino, kezkatuta utzi nau.\nBideoa eta bere inguruko albistea Baztango Erran.eus agerkari digitalean.\nBideoaren bigarren zatia (Facebooken) formatu klasikoagoan.\nKasuari buruzko bideoa, ETBn.


Zaraitzu ibaiko urak Esara eramateko eta Leire aldea zulatzeko plana salatu dute | Gizartea | Berria\nZaraitzu ibaiko urak Esara eramateko eta Leire aldea zulatzeko plana salatu dute\nHanditze lanen aurkako martxa eginen dute urtegiaren aurkako taldeek, hilaren 28an. Esako segurtasunari buruzko txostena eskatu du laukoak\n«Beldur gara», aitortu du Toño Bracok, Aizpurgiko kontzejuko eledunak (Nabaskoze, Nafarroa). CHE Ebroko Ur Konfederazioak 1998. urtean planteatu zuen Aizpurgi eta Esako urtegiaren artean ubide bat eraikitzeko aukera, baina ez zuten inoiz gauzatu. Orain, Esa handitzeko lanen barruan, konfederazioak proiektua berreskuratu egin nahi du, Esa+Ez plataformak eta inguruko herrietako ordezkariek salatu dutenez. Atzo egin zuten agerraldia Iruñeko Katakrak gunean, urtegiaren handitzeak inguruko herrietan bizi direnentzat duen «arrisku handiaz» ohartarazteko.\nZehazki, CHEren jatorrizko plana zen Zaraitzu ibaiko urak isurialdatzea, eta, horretarako, Leireko mendilerroa zulatzea. Bederatzi kilometroko tunela eginen lukete, 170 hektometro kuboko ur emaria garraiatzeko. «Esako urtegiak ez du nahiko urik, eta azpiegitura handitzeko proiektua gauzatzen badute, gaur egungo emariarekin ezinen dute inoiz bete», azaldu du Esa+Ez plataformako ordezkari Iker Aramendiak. Haren esanetan, «arrisku handiko eremua» da Leire mendilerroaren ingurukoa, eta hango mendiak zulatzeko proiektuak arrisku hori «areagotu» egingo luke. Horrekin bat dator Braco ere: «Kareharrizkoa da inguru osoa, eta, besteak beste, akuiferoak, sakanak eta lur azpiko urmael ugari daude».\nZaraitzu ibaia isurialdatzeko planaz gainera, urtegia handitzeko lanek ere ezinegon handia sortu dute eskualdean. «Eskuineko hegala etengabe ari da mugitzen; hori ez da aldatu. Edozein unetan bizkortu daiteke mugimendua, eta hondamendi bat eragin. Hortaz, segurtasunik eza salatu nahi dugu», esan du Aramendiak.\nHorren kontrako protesta antolatu dute Esa+Ez eta Urbizi plataformek. Urriaren 28an eginen dute, Esa ez da beteko, hemen bizi nahi dugu lelopean. Lau zutabetan banatuta egonen da martxa: Zangozatik, Irunberritik, Leireko mendilerrotik eta Aragoitik aterako dira protestariak, Esako gasolindegian elkartu eta 12:30ean manifestazioa eginen dute Esako urtegiko lanetaraino.\nNafarroako Gobernuak, bestalde, ikerketa independentea eskatu du Esako urtegiko eskuin hegalaren segurtasunari eta egonkortasunari buruz.


Alemaniako kudeaketa partekatuko eredua - Fitxa - gipuzkoa\nLangileen partaidetzak alde guztiek helburu berdinak partekatzea eta enpresa proiektua indartzea dakar\nJosef Schelchshorn MAN enpresako giza baliabideen arduradunak langileriaren parte hartzea aldeztu du lehiakortasunerako erreminta gisa\nLangileen partaidetza sustatzeak enpresen proiektua sendotzea dakar, Josef Schelchshorn MAN enpresako giza baliabideen arduradunaren iritziz. “Langile eta zuzendaritzaren interesak lerrokatzen ditu, eta alde guztiek helburu amankomunak badituzte, konpainia bera biziki indartzen da”, azaldu du, azpimarratuz honek “etorkizunera begira kudeatzea” esan nahi duela. “Langileen partaidetzak enpresaren inguruko gardentasun osoa dakar zuzendaritzaren partetik, baina ordainetan konpainiaren arrakasta edota porrotaren ardura ere partekatzen da”, nabarmendu du, enpresa barruan errezeloak baztertu, batasuna sustatu eta konfiantza giroa sortzen laguntzen baitu.\nSchelchshorn Gipuzkoan da egunotan, Etorkizuna Eraikiz programak bultzatzen duen nazioartekotze sarearen baitan lurraldeko proiektu estrategikoak ezagutzen. Testuinguru honetan, topaketa egin da gaur goizean Hernaniko Orona Fundazioan, langileen parte hartzeak enpresen lehiakortasunari egin diezaioken ekarpenen inguruan. Schelchshorn Alemaniako kasua azaldu du, bertako enpresen kudeaketa partekatu ereduan sakondu eta bere bizitza profesionalean Hungarian eta Estatu espainiarrean izandako esperientziekin kontrastea eginez. Ekitaldiaren aurkezpena Markel Olano diputatu nagusiak egin du, eta Mondragon Korporazioko buru den Iñigo Ucin eta CIE Automotiveko presidente Anton Praderak ere hartu dute parte topaketan.\nEkitaldia itxi duen hausnarketa dinamikan, Ucin eta Pradera ere bat etorri dira partaidetzaren garrantzia azpimarratzen lehiakortasunerako erreminta gisa. “Elementu garrantzitsuena da”, azpimarratu du Ucinek. “Nik uste etorkizuna bide horretatik etorriko dela, elkarlana nahitaezkoa da langileen eta zuzendaritzaren artean enpresaren arrakasta lortzeko, eta honen inguruko kontzientzia gero eta gehiago hedatzen ari dela deritzot”, nabarmendu du Praderak. Schelchshorn, bere aldetik, Alemaniako eredua arrakastatsua dela baina bere ustez esportatu ezina dela adierazi du. “Nire proposamena da: egin apustu langileak enpresan integratzearen alde, hori da etorkizuna da. Gardentasuna, konfiantza, errespetua… Gaur ikusi dudanagatik, bide onetik zoazte”, esan du.


"Bertiz-en argia" erakusketa\nBertizko Natur Parkeak interes handiko hainbat beirate gordetzen ditu Jaurerriaren eraikin ezberdinetan: jauregia, kapera eta Aizkolegiko jauregitxoa. Beirate modernistaren zaharberritzea abiapuntu izan da Jaurerriko aleak aztertu eta babesteko. Lehengo jabeek, Pedro Ciga jn. eta Dorotea Fernández and. senar-emazteek, Casa Maumejeam etxeari enkargatu zizkioten Bertizko beirate hauek XX. mendearen hasieran garatu ziren estilo artistico ezberdinetara eramango zaituzte: Neoerrenazimendua edo Modernismoaren askotariko adibideak.\nNafarroako Gobernuaren Kultura Zuzendaritza Nagusia – Vianako Printzea Erakundeak kanpoaldeko berinapean kokatuta dagoen beirate modernista zaharberritzea sustatu du. Horri esker, erabat hondatuta zegoen 1908ko obra zoragarri hau berreskuratu da. Ikerketa, 1908 eta 1988 artean egindako argazkiak biltzea eta berreskuratutako zatiak sakontasunez aztertzea giltzarri izan dira gaur Bertizko Natur Parkean ikus daitekeen emaitzan.\nErakusketa irailaren 29a arte ikus daiteke, astelehenetik igandera, 10,00etatik 13,30etara eta 16,00etatik 19,00etara


Ekintzailetza estrategiaren lehendabiziko fasea amaituta\nAbendu amaieran eskualdeko ekintzailetza estrategiaren definizioan parte hartu duten eragileen lehendabiziko fasearen azken bilera ospatu zen. Lehendabiziko fase honetan, 4 lan saio izan dira, eta bertan, parte hartu duten eragileak honakoak; Izarraitz Lanbide Heziketa, URKOME, BIC Gipuzkoa, TKNIKA eta Iraurgi Berritzen.\nLehendabiziko fase honen helburua, eskualde erakargarri bat sortzeko beharrezkoak diren elementuak eta baliabideen definizioa landu dira, hemendik 10 urtera beste ekintzailetza mota bat izan dezagun gure eskualdean. Lanketa hau egiteko, oinarri bezala erabili da, Euskadiko ekintzailetza plana.\nAurrera begirako erronken artean: eragileen arteko harremana sendotzea, eskualdeko enpresen inplikazioa lortzea eta eskualdearen indarguneak balorean ipintzea daude bestea beste. Orain, eginiko lanari etekina ateratzeko ordua da, eta hurrengo urteetara begira lan lerroei egitura eman eta urtean urteko ekintza plana landuko da.\nMilesker lehendabiziko fase honetan gure ondoan egon diren eragileei eta esan, etorkizuna ere elkarrekin sortuko dugula.


Teacup Pomeranian - Txakurrak\nIzenburuak dioen bezala, Txakur Arraza Txikia da. Txakur arraza berezi bat dela pentsatu ohi da, baina benetan txikia izateko hazitako miniaturazko Pomeranian bat besterik ez da. Fluffy txakurkume politak dira eta hainbat koloretakoak dira. American Kennel Club-ek txakur txikia 7 kilo baino gutxiago pisatzen duen edozein dela ere bereizten du. Teacup txakurra -edo AKC-k aitortzen duen jostailua- are txikiagoa da eta guztiz hazitakoan 4 kilo edo gutxiago pisatzen du. Tamaina estandarreko Pomeranian bezain osasuntsua izan beharko luke. AKC-k Toy Pomeranian 3 eta 7 kilo artekoa dela dio, beraz Toy Toy Standard-a betetzen dutenen ehuneko ona Teacups gisa sailkatu dezakete beren jabeek edo haien hazleek. Hau oso arraza eztabaidagarria da, Puppy Mills-en erraz saltzen eta ugaltzen baitira, bestela hazkuntza fabrikak bezala ezagutzen dira, non txakurrak irabaziak lortzeko soilik hazten diren eta askotan baldintza tamalgarrietan bizi diren. Oso prezio altua eskura dezakete eta, beraz, jendea irabazteko soilik erakartzen dute. Puppy Mills gelditzeko eskaera sinatu dezakezu gunean.\nTxakur hauek kolore askotakoak dira. Aipagarrienak Merle urdina, marroia, txokolatea, beltza, izotz zuria eta arrosa dira. White Teacup Pomeranian txakur txiki ederra da, baita beltza eta arrosa ere. Batzuetan zuri-beltzak ere izaten dira. Teddy Bear Teacup Pomeranian bati buruz galdetzen baduzu, hona hemen zenbait informazio. Itxura moduari egiten dio erreferentzia. Egia esan peluxezko hartz baten itxura hazten da. Hortik dator izena - Teddy Bear Teacup Pomeranian. Guztia da nola hazi eta atondu. Elur bola berdina da, nola moldatzen da. Korritu behera kolore, barietate eta abar horiei buruz gehiago irakurtzeko. Nahiz eta kolore desberdina izan, hala nola, Merle urdina, marroia, pelutxea eta abar, oraindik ere Pomeraniar txikiak dira. Hori da beraientzat den guztia. Txakur politak eta maitagarriak dira. Hazten direnean gazteagoen oso antzekoak dira, txikiak dira. Horietako batzuek begi urdinak dituzte eta oso politak dira.\nBat bidez eskuratzea gomendatzen dizuguTeacup Pomeranian erreskate ulertzen dugu pertsona batzuek pasa dezaketelaTeacup Pomeranianhazlea tLortu bere Teacup Pomeranian txakurkumea. Hau da, Teacup Pomeranian txakurkume batzuk badituzte salgai. Egin pantailak beti hazleei ahalik eta kalitate handieneko txakurra lortzen duzula ziurtatzeko. Esan nahi dut, nork ez duela txakurkume bat maite, baina txakur zaharragoa askotan norbaitentzako txakurrik onena izan daiteke.\nHona hemen Teacup Pomeranian-en argazki batzuk\nTeacup Pomeranian prezioa\nNormalean jokatzeko modua izaten da, mutil hauen tamaina txikiagoa, prezio altuagoa: te koparen prezioa 500 dolarretik 1.000 dolar baino gehiagora bitartekoa izan daiteke.\nTeacup Pomeranian Historia\nHarrigarria da txakur txiki horiek zelan hasi ziren eta hazkuntza selektiboa zerk lortu duen. Teacup Pomeranian ardiak artzaintzan erabiltzen zen laneko txakurra izan zen. XVIII eta XIX mendeetan, pomeraniar batek 30 kilo inguru pisatzen zuen normalean. Orain arraza hau 4-5 kilo ingurukoa da! Jatorriz Nano Spitz esaten zitzaion, Spitz askoz ere txakur handiagoa zen eta arraza nordikoetatik txikiena zen. Izena Pomeraniakoa da, Baltikoko itsasoaren kostaldeko Europako iparraldeko eskualdea. Hasieran ardiak artzen zituen eta lera txakurren zereginak betetzen zituen. Ez dut uste mutil txiki honek asko tiratuko duenik. Arraza Britainia Handian ezaguna egin zen Victoria erregina 1888an Pom batekin maitemindu zenean, Florentzian (Italia) oporretan zegoela. Etxera bat ekarri zuen berarekin, eta arrazaren ospea hartu zuen. Txakur zuria litekeena zen baina oso arrosa kolorekoa izan zitekeen.\nTeacup Pomeranian txakurkumeen bideo ikaragarriak\nTeacup Pomeranian neurria eta pisua\nNormalean 3-4 kilokoak izaten dira.\nTeacup Pomeranian Nortasuna\nTeacup Pomeranian-ek itxura harro eta liluragarria du, bat datorren nortasunarekin. Normalean estralurtarrak, argiak eta biziak dira. Mutil txiki hauek arreta lortzen dute edonora doazela. Ez dakite beti zein txikiak diren beren ardurapeko tenperaturarekin. Ez dute ezezagunen edo beste animalien beldur handiegirik jokatzen. Benetan zaindari bikaina dela pentsatzen da, norbait inguruan dagoenean jakinaraziko baitute. Kilo batzuk baino ez ditu pisatuko, baina bere etxearen eta familiaren tutore absolututzat jotzen du bere burua.\nHauek ez dira beti ume txikientzako maskotarik onenak. Delikatuegiak dira gutxi gorabehera maneiatzeko, eta batzuetan haurrak haiekin gaindi joan daitezke.\nNahiz eta hau txakurkume gisa erostea aipatzen den, baten bidez ere lor dezakezu erreskate eta aurkitu txakur zaharragoa, helduagoa eta sozializatuagoa, etxe berri baten bila.\nTeacup Pomeranian Osasuna\nHona hemen osasun arazo garrantzitsuenetako batzuk.\nKriptorkidismoa - Pomeraniako Teacup txakur maskulinoetan gertatzen da. Hau da, txakurraren barrabil bat edo biak ez dira eskrotora jaisten. Atxikitako barrabilak kentzea da arazo honen irtenbidea.\nalanbre alanbre erakusle nahasketa\nLuxuzko patela - Arazo hau txakurraren belauneko zirrikitu patelarra patelarentzako azalekoegia denean edo behar bezala segurtatuta ez dagoenean gertatzen da. Emaitza da patelak zirrikituaren alde (luxatua) jauzi egiten duela eta horrek hankak oina blokeatzea eragiten duela. Txakurrak ez du minik sentitzen eta ez du minik erakusten gertaera honetatik, baina, azkenean, minbera izango du.\nLarruazaleko gaixotasun beltza - Hiperpigmentazioaren eta alopeziaren konbinazioak (ilea galtzea) dirudienez pomeraniar gizonezkoak emakumezkoengan baino gehiago eragiten ditu. Arazo hau txakurraren pubertaro fasean gertatzen da baina txakurraren adineko edozein unetan gertatuko da. Ez nahastu gaixotasun hau larruazaleko infekzio kronikoekin, ugalketa hormonako nahasteekin, Cushing sindromearekin edo hipotiroidismoarekin.\nTrakealaren kolapsoa - Txakurraren trakeak trakealeko eraztunak ahuldu ohi ditu. Eraztunen ahultzea gertatzen denean, eztarriaren forma erori eta txakurraren arnasbidea ixten du. Zure Teacup Pomeranian txakurrak antzarraren hotsa dirudien eztula duela entzuten baduzu, zorabioak eta ariketa batzuekiko intolerantzia duela, baliteke trakeal kolapsoa izatea.\nMerle koloreko Pomeraniako txakurrek gaixotasun partikularrak dituzte beren motan bakarrik eragiten dutenak. Horri merle urdina deituko litzaioke. Kolobomak, gorreria arina edo larria, mikroftalmia, begi barruko presioa areagotzea eta ametropia dira Pomeraniar txikiek pairatzen dituzten gaixotasunak. Eskeleto, bihotz eta ugalketa anomaliek ere eragiten dute txakurra.\nHorietako batzuk alergiak jota daude, beraz, hori ere kontrolatu beharko litzateke.\nPomeraniarrek beroki bikoitza deitzen dutena dute. Azpikoa biguna eta trinkoa da; kanpoko geruza luzea eta zuzena da, ehundura lodiarekin. Tamaina oso txikiari esker, Teacup Pomeranians errazak dira. Berokiak astean zenbait aldiz garbitzea aurreikusi, zerriak edo korapilak ekiditeko. Teddy Bear Teacup Pomeranian lepoaren inguruan zimurdura fluffier hori dauka.\nMutil txiki hauek estalpea egiten dute, beraz, sofan, zoruan eta abarretan ilea edukitzeko eta maiz garbitzeko asmoa izan beharko duzu.\nXurgagailu oso onean ere inbertitu beharko duzu. Bainatu behar duzun bezain maiz, baina ez larregi berokia non lehortuko duen. Moztu behatzetako iltzeak bi hilabetez behin eta hortzak garbitu edo lortu zuretzako garbituko dituen mastekatutako hezur bat.\nTeacup Pomeranian Elikadura\nzezen txakurra shih tzu\nGreyhound artzain alemaniarra nahasketa


Bilakaera – Coymep\nCastelruiz familiak Errenterian (Gipuzkoa) sortu zuen COYMEP 2.000, S.L. enpresa, 1965ean, eta hasierako jarduera nagusia pieza txikien mekanizazioa izan zen. Urteen poderioz, Oiartzunera mugitu eta handitu egin da mekanizazio-ahalmena, eta tamaina ertaineko makina osoaren muntaketa eskaintzen du.\n2000. urtean, enpresa Oiartzungo instalazio berri eta handiagoetara lekualdatu zen, bezeroen ekoizpen-eskaeretara moldatzea xede. Harrezkero, errazago egin diezaioke aurre ekoizpenari 2.000 metro koadroko baino gehiagoko pabiloian eta altxatzeko ahalmen onena zuen 40 tonako garabiaren bidez.\nCastelruiz familiak sortu zuen COYMEP, Errenterian.\nEnpresa 2.000 m2-ko azalerako instalazio berrietara lekualdatu zen.\nPabiloia 4.000 metro koadrora handitu zen, eta altxatzeko ahalmena, berriz, 63/20 tonara.\n2018. urtean, orduko pabiloia handitu egin zen, solairuko 4.000 metro koadrora iritsi arte. Horri bulegoetako 400 metro koadroak eta sotoko garajeko 500 metro koadroak gehitu behar zaizkio. Horrez gain, 63/20 tonako garabi berria instalatu zen, altxatzeko ahalmena areagotzeko, eta beste inbertsio bat egin zen bi makina berritan, enpresaren ekoizpenaren errendimendua hobetzeko.


Gazteen irakurle taldean pertsona libreak helburu\n26 martxoa, 2016 Gazteak 989\nPertsona batek izan dezakeen bertuterik handiena askea izatea da. Nahi duen hori, nahi duen eran esateko askatasuna izatea. Eta irakurzaletasunak zentzu horretan askatasunaren bideak zabaltzen laguntzen du, Ekaitz Goikoetxea Beasaingo gazteen irakurle taldeko dinamizatzailearen hitzetan. Irakurtzeak «lexiko, hizkuntza eta hiztegi zabalago bat izateko aukera» ematen duelako.\n2015eko azaroan egin zuen Beasaingo irakurle gazteen taldeak lehendabiziko saioa. Hamalau eta hemezortzi urte arteko gaztetxoei zuzenduta dago, eta «Euskal Herri mailan dagoen bakarrenetakoa» da, Goikoetxeak argitu duenez. Taldean neskak bakarrik daude, adin tarte horretan «gehien irakurtzen dutenak» beraiek direlako. Taldea hilean behin elkartzen da, aurrez hitzartutako liburu, ipuin, edo dena delakoa irakurri eta gero, haren gainean jarduteko.\nGoikoetxea bera da liburuak aukeratzeaz arduratzen dena. «Taldekideen gustuetara egokitzen diren lanak aukeratzen saiatzen naiz, baina era berean proposamen berriak eramaten ere saiatzen naiz». Gazte horiek, adibidez, olerki gutxi irakurri dute. «Garai batean olerkia ilun samarra zen, ulertzeko zaila, baina gaur egun euskarri ezberdinetan eskuragarri daukagu», adierazi du. Musika talde askoren hitzetan olerkiak daude oinarrian. «Orain gutxi Bizio taldearen rap bat ekarri nien, eta asko gustatu zitzaien».\nMaddi irakurle taldeko kideetako bat da, eta beti izan du gustuko irakurtzea. Orain arte, «gaztelaniazko liburuak irakurtzeko joera handiagoa» zuela eta, euskarazko lanak ezagutzeko bitarteko ona iruditu zitzaion irakurle taldea. Gustura dago, «irakurritako lan batetik gai ezberdinak jorratzeko» aukera izaten dutelako.\nTaldean agindutako liburua irakurtzea ez da derrigorrezkoa, irakurle bakoitzak liburu bat uzteko askatasuna izan behar duelako, Goikoetxearen iritziz. Hil honetarako Jon Benitoren Bulkada poesia liburua eta Ekaitz izenburudun ipuin laburra irakurri dituzte. Solasaldia «irakurritakoa gustatu zaien ala ez» galderarekin hasten da. Hortik aurrera taldekideen beraien hausnarketek bideratuko dute topaketaren gainerakoa.\n« «Gozamena dezente handiagoa izan da sufrimendua baino»\n184. zenbakia [pdf] »


Martxoaren 31an Zodiac - Astrology Zodiac Signs - Aries\nMartxoaren 31an Zodiac\n03/31 urtebetetzea - Zodiako informazioa x\nMartxoaren 31a hilabete baten eta osoaren amaierarako balio duen arren, data honetako giroak ez du bere forma negatiboetan erakusten. Orokorrean, ikuspegi baikorreko ikuspegia da hau. Eguzkia sortzen ari den argia horizontean ikusten da, nahiz eta oraindik igo ez den. Data honetan jaiotako Arieseko ordezkari guztiek karisma handia dute eta onena txarrena ikusteko gaitasuna dute, distira egiteko unea hurrengo kurbaren atzean dagoela ulertuta.\nJUPITER - EGUZKIA - (Pluton) - JUPITER\nBeraiengan nahikoa fede eta pertsonaia sendoa izanik, ez dago ezer lortzeko gai den martxoaren 31n jaiotakoa. Kolore handiz eta kolorez amesten dute eta bizitzeko duten premia indartsua sentituko dute daukaten izaera sortzaileen eta haurren artean. Haien indar handiena ikasten duten gauzetan, munduan aurkezteko moduan eta beraien bizitzan agertzen den edozein egoerari alde ona ikusteko gaitasunean ikusten da. Positibitate hori beraien indarraren eta aingura positiboaren iturria da, altuera berriak lortzeko etengabe ahalegintzen direnak.\nJauzi baten aurreko bi urteko martxoaren 31n jaiotako Ariesko ordezkarientzako Sabian ikurra:\n'Irakasle batek forma sinboliko berriak ematen dizkie irudi tradizionalei'\nSabian sinboloa urte bisestuko martxoaren 31n jaiotako Ariesko ordezkarientzat eta ondorengo urtean:\nBi ikur horiek norbait berria eta norbait gidatuko duen norbaiti buruz hitz egiten dute, berdin dio ikaskuntza prozesua edo nazio osoaren araua den. Data honetan jaiotakoek buruzagi bihurtzen ikasten dute eta lehendik zegoen erregimena nola txertatu beren ikuspegi desberdinetan eta dagoeneko dagoenaren ikuspegi bitxietan. Bizitzaren arnasa bera balira bezala, karismak gora egingo die eta haien ezagutzak gainontzekoek ere ulertzen duten erdibidea nola aurkitu erakutsiko die.\nAriesko ordezkarien artean benetako berritzaileak, martxoaren 31n jaiotako norbanakoak zerbait deskubritzeko misioa dute, beste pertsona batzuen arau sozialetatik eta iritzietatik askatu eta ahalik eta liberal eta ireki bihurtzen dira. Sistema eta gizarte osoa astinduko dituzte, askotan eduki ezin dituzten energiak eraginda edo liderra duten posizioetan amaituz. Izpiritu areagotu hori gehiegi izan liteke haien fisiologiarentzat eta nahitaezkoa da beren gorputza eta osasuna zaintzea beren bizitza erreala bere aintzatespenean gauzatu ahal izateko.\nMartxoaren 31n jaiotako pertsona baten mundu emozionala urrun samar egon liteke atzemateko, Jainkoaren maitasunak noiznahi sentituko baitu bere bizitza hartzen, baina arazoak izan ditzake pertsona batekin intimoki konektatzeko. Beraien ilara planetarioan eta jaiotze-datako zifren konbinazioak distantzia, bidaia, abentura eta nagusitasun intelektual handia uztartzen ditu, eta bizitzako beste arlo batzuetan benetan ikusgarriak diren arren, amodio-mundua apur bat desegin liteke jende arruntaren planotik behatzen dugu.\nHala ere, haien konbikzioak dira beren patuaren zatirik handiena eta beren nortasunaren muinean uste positiboa eraikitzen badute benetako maitasuna topatuko dutela, dudarik gabe egingo dute bizitza honetan. Ikuspegiak agertuz, haiei dagokie maitasunaren plazer fisikoa lehentasunezko zerrendaren gainean jartzea aurkitzeko. Beren sinesmenek errealitatea eratzen dutela erakusten duten egia agerikoa dela konturatu bezain pronto, beraiek eraman ditzaketen beldurrak uxatzeko eta beste gizaki batekin benetako gertutasuna eratzeko prest egongo dira.\nMartxoaren 31n jaiotako pertsona bikaina da ikasten eta irakasten, mota guztietako erlijio bilaketan eta bizitzan zehar bildu dituzten ezagutzak partekatzen. Denborak dibertigarriak bihurtuko ditu eta normalean ingurune hurbilekoak baino handiagoak bilakatuko dira, inoiz urrutira iritsi ez den familiak bultzaturik. Buruzagiak eta agintariak, garrantzitsuak diren zerbait egiteko eginkizuna duten aita-semeak dira, eta gehiegi saihesten duten bitartean positibitate gehiegi galduta duten guztiek gauzak argi ikusten dituzte.\nPixka bat preziatua den aldetik, topazio horia harri ezin hobea da martxoaren 31n jaiotakoarentzat. Jakina da norberaren asmoak argi eta nahikoa fede erakusten laguntzen duela, baita norberaren bizitzan on orokorra ekartzen ere. Adiskidetasun berriak ekar ditzake, arazo jakin batzuetan lagun dezaketen jendearekin inguratu eta konfiantza eman diezaieke arazo horiek konpartitzeko ebazpena lortu arte.\nMartxoaren 31ko urtebetetze oparia\nIkasi, bidaiatu, hegan egin eta aske sentitu behar dute, eta ezerk ez die balio biharko eguna hasi bezain laster ekin diezaieketen aurrez ordaindutako abenturak baino. Nolabaiteko errutina nekagarrietan sartuta badaude, seguruenik irekita egongo dira parapentea eta jauzi jauzia egiteko, haien mendekotasun posibleak soilik sortuko dituen kasinoa bisitatzeko. Kontuz ibili Lur planetatik ez bereizteko eta saihestu irakurtzeko materiala edo alkoholik ez ematea.\nEzaugarri positiboak Born martxoaren 31rako\nBaikortasunez beteta eta beti aurrera eginez, iraganak ez dituzte uzten uzten. Jarrera positiboa duten liderrak, gizatiarrak eta mundu hobea sortzera behartuta daudenak, erraztasunez eta konfiantzaz erakusten dituzte beren ikuspegiak.\nEzaugarri negatiboak Martxoaren 31n jaio zen\nAusartegia denean noiz gelditu jakiteko, haien baikortasunak irabazi ezin dituzten borroketara eraman ditzake. Pixka bat galduta eta hainbat norabidetan barreiatuta, arreta galtzen dutenean, indar guztia galtzen dute.\nMartxoaren 31n urtebetetze ospetsuak\n1685ean Johann Sebastian Bach, organista eta konpositore alemaniarra, orokorrean garai guztietako konpositore handienetako bat bezala ezagutzen dena. Musikaren dohainaren bidez, bere ikuspegia eta Unibertsoarekiko kutsua errealitatera ekartzea lortu zuen gainontzekoentzat.\n1943an Christopher Walken jaio zen, aktore estatubatuarra. Ospetsua izan zen, Deer Hunter, Batman itzuliak eta Catch Me if You Can filmetan egindako rolengatik famatua. Sun with Jupiter-ek Elvis Presley-n begiratzeko eredu bat eman zion, bere irudiaren arabera ilea moztu zuen eta ez zuen inoiz aldatu.\n1971an Ewan McGregor jaio zen, Trainspotting, Big Fish eta Moulin Rouge filmetan parte hartu zuen aktore eskoziarra! Uranoren xedea aurkitu zuen Eurasian zehar zihoan bidean bisitatu zituen UNICEF programekin konbinatutako motorrekiko maitasunean.\nGertaera Historiko garrantzitsuak martxoaren 31n\n1889 - Eiffel dorrea inauguratu zen.\n1918 - Lehen aldiz, udako ordua erabiltzen da Estatu Batuetan\n1921 - Australian Royal Air Force sortu zen.\n1930 - Zinemako sexuari, delinkuentziari, erlijioari eta indarkeriari buruzko jarraibide zorrotzak ezartzen ditu Zinema Ekoizpen Kodeak.\n1959 - Asilo politikoa eman zitzaion 14. Dalai Lamari Indiako muga zeharkatzen zuenean.\n1985 - New WrestleMania-ren hasiera NYC-n.\nArrainak Pribatutasun Politika Akuarioa Virgo Aries


Zure enpresan prebentzioa ondo kudeatzen ari zarete? - Berriak - UrolaKosta agentzia\nZure enpresan prebentzioa ondo kudeatzen ari zarete?\nUrola Kostako Udal Elkartea “Zure enpresaren prebentzioa hobetu” programa bideratzen ari da Aia, Getaria, Orio, Zarautz eta Zumaiako enpresei laneko arriskuen prebentzioaren integrazioan laguntzeko. Laneko arriskuen prebentzioaren araubidea ezagutu eta betetzea ez denez erraza, programa honekin zalantzak argitu eta hobetzeko laguntza ematen ari gara.\nParte hartzen duen enpresak prebentzioaren arloan aholkularitza jasoko du doan eta konfidentzialki. Urola Kostako Udal Elkarteko teknikari kualifikatu batek enpresara bisita egiten du. Bertan “barne auditoria” bat egiten da, laneko arriskuen prebentzioan kontuan hartu behar diren puntu garrantzitsuenak aztertuz. Azken finean, prebentzioko legediaren derrigorrezko informazioa eta dokumentazioa aztertzen da eta hala badagokio, zalantzak (prebentzioko antolakuntza eredua, arriskuen ebaluaketa, prebentzio jardueraren plangintza…) argitzen dira. Ondoren, jasotako informazioa aztertu eta enpresari proposamen zehatzak egiten zaizkio.\nDagoeneko hainbat enpresekin lan egin dugu eta enpresen balorazioa oso ona izaten ari da. Orain arte parte hartu duten enpresei balio izan die, batetik, prebentzioaren eguneroko kudeaketa eta egoera aztertzeko eta hobetzeko (integrazio maila handituz) eta, bestetik, kanpoko zerbitzuek egindako lanak ikuskatzeko.\nZure enpresan laneko arriskuen prebentzioan hobetzeko interesa baldin baduzu, eginda duzuena ondo ote dagoen zalantzak badituzu edo argibideak behar badituzu, programan parte hartzera gonbidatzen zaitugu.\nPrograma hau 2017ko urtarriletik maiatzera dago martxan eta eskualdeko enpresa txikientzako da.